29.3.2019 EL Επίσημη Εφημερίδα της Ευρωπαϊκής Ένωσης L 91/45 ΟΔΗΓΙΑ (ΕΕ) 2019/520 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 19ης Μαρτίου 2019 σχετικά με τη διαλειτουργικότητα των συστημάτων τηλεδιοδίων και με τη διευκόλυνση της διασυνοριακής ανταλλαγής πληροφοριών για μη καταβολή οδικών τελών στην Ένωση (αναδιατύπωση) (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 91 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Έχοντας υπόψη τη γνώμη της Επιτροπής των Περιφερειών , Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Η οδηγία 2004/52/ΕΚ του Ευρωπαϊκού Κοινοβουλίου και του Συμβουλίου έχει υποστεί ουσιαστικές τροποποιήσεις. Με την ευκαιρία νέων τροποποιήσεων, είναι σκόπιμη, για λόγους σαφήνειας, η αναδιατύπωση της εν λόγω οδηγίας. Είναι επιθυμητό να επιτευχθεί η γενίκευση της εγκατάστασης συστημάτων τηλεδιοδίων στα κράτη μέλη και στις γειτονικές χώρες και να υπάρχουν, κατά το δυνατόν, αξιόπιστα, φιλικά προς τον χρήστη, αποδοτικά ως προς το κόστος, διαλειτουργικά συστήματα κατάλληλα για τη μελλοντική ανάπτυξη της πολιτικής για τη χρέωση οδικών τελών σε επίπεδο Ένωσης και για τις μελλοντικές τεχνολογικές εξελίξεις. Κατά συνέπεια, είναι αναγκαίο τα συστήματα τηλεδιοδίων να καταστούν διαλειτουργικά ώστε να μειωθούν τα έξοδα και οι επιβαρύνσεις που συνδέονται με την πληρωμή διοδίων στο σύνολο της Ένωσης. Τα διαλειτουργικά συστήματα τηλεδιοδίων θα συμβάλουν στην υλοποίηση των στόχων που ορίζονται από το ενωσιακό δίκαιο για τα οδικά τέλη. Η απουσία διαλειτουργικότητας είναι σημαντικό πρόβλημα στα συστήματα τηλεδιοδίων στις περιπτώσεις που το οφειλόμενο οδικό τέλος συνδέεται με την απόσταση που καλύπτει το όχημα (διόδια βάσει απόστασης) ή με τη διέλευση του οχήματος από συγκεκριμένο σημείο (π.χ. κλοιός χρέωσης). Οι διατάξεις που αφορούν τη διαλειτουργικότητα των συστημάτων τηλεδιοδίων θα πρέπει συνεπώς να εφαρμόζονται μόνον στα εν λόγω συστήματα και δεν θα πρέπει να εφαρμόζονται σε συστήματα στα οποία το οφειλόμενο οδικό τέλος συνδέεται με τον χρόνο παραμονής του οχήματος σε υποδομή με διόδια (π.χ. χρονοεξαρτώμενα συστήματα, όπως βινιέτες). Η διασυνοριακή επιβολή της υποχρέωσης καταβολής οδικών τελών στην Ένωση είναι σημαντικό πρόβλημα σε όλα τα είδη συστημάτων, είτε αυτά είναι βάσει απόστασης, με κλοιούς χρέωσης, χρονοεξαρτώμενα, ηλεκτρονικά ή χειροκίνητα. Για να αντιμετωπιστεί το πρόβλημα της διασυνοριακής επιβολής κατόπιν μη καταβολής οδικού τέλους, οι διατάξεις που αφορούν τη διασυνοριακή ανταλλαγή πληροφοριών θα πρέπει συνεπώς να εφαρμόζονται σε όλα αυτά τα συστήματα. Στο εθνικό δίκαιο, το αδίκημα της μη καταβολής οδικού τέλους μπορεί να χαρακτηρίζεται ως διοικητικό αδίκημα ή ποινικό αδίκημα. Η παρούσα οδηγία θα πρέπει να εφαρμόζεται ανεξάρτητα από τον χαρακτηρισμό του αδικήματος. Λόγω της έλλειψης ομοιόμορφης κατηγοριοποίησης των τελών στάθμευσης στο σύνολο της Ένωσης και της έμμεσης σύνδεσής τους με τη χρήση της υποδομής, τα εν λόγω τέλη θα πρέπει να εξαιρεθούν από το πεδίο εφαρμογής της παρούσας οδηγίας. Η διαλειτουργικότητα των συστημάτων τηλεδιοδίων προϋποθέτει εναρμόνιση της χρησιμοποιούμενης τεχνολογίας και των διεπαφών μεταξύ των στοιχείων διαλειτουργικότητας. Η εναρμόνιση των τεχνολογιών και των διεπαφών θα πρέπει να υποστηρίζεται από την ανάπτυξη και συντήρηση κατάλληλων ανοικτών και δημόσιων προτύπων, στα οποία να έχουν αδιακρίτως πρόσβαση όλοι οι προμηθευτές συστημάτων. Για να καλύπτουν τις απαιτούμενες τεχνολογίες επικοινωνίας με τον εποχούμενο εξοπλισμό τους, θα πρέπει να καταστεί δυνατή στους παρόχους της Ευρωπαϊκής Υπηρεσίας Τηλεδιοδίων (ΕΥΤ) η χρήση άλλων ήδη εποχούμενων συστημάτων υλισμικού και λογισμικού και η σύνδεση με αυτά, όπως τα συστήματα δορυφορικής πλοήγησης ή οι συσκευές χειρός. Τα ειδικά χαρακτηριστικά των συστημάτων τηλεδιοδίων που εφαρμόζονται σήμερα στα ελαφρά οχήματα θα πρέπει να ληφθούν υπόψη. Επειδή προς το παρόν σε κανένα σύστημα τηλεδιοδίων δεν χρησιμοποιούνται ο εντοπισμός θέσης μέσω δορυφόρου ή οι κινητές επικοινωνίες, θα πρέπει να καταστεί δυνατόν στους παρόχους ΕΥΤ να παρέχουν, για περιορισμένο χρονικό διάστημα, στους χρήστες ελαφρών οχημάτων εποχούμενο εξοπλισμό κατάλληλο για χρήση μόνον με την τεχνολογία μικροκυμάτων 5,8 GHz. Η παρέκκλιση αυτή δεν θα πρέπει να θίγει το δικαίωμα των κρατών μελών να θέτουν σε εφαρμογή δορυφορικά συστήματα διοδίων για τα ελαφρά οχήματα. Τα συστήματα διοδίων που βασίζονται στην τεχνολογία αυτόματης αναγνώρισης πινακίδων κυκλοφορίας (ANPR) απαιτούν περισσότερους χειροκίνητους ελέγχους των συναλλαγών διοδίων από τις υπηρεσίες υποστήριξης από ό,τι τα συστήματα που χρησιμοποιούν εποχούμενο εξοπλισμό. Τα συστήματα που χρησιμοποιούν εποχούμενο εξοπλισμό είναι αποδοτικότερα για μεγάλες περιοχές τηλεδιοδίων ενώ τα συστήματα που χρησιμοποιούν τεχνολογία ANPR ενδείκνυνται για μικρές περιοχές, όπως τα αστικά διόδια, στις οποίες η χρήση εποχούμενου εξοπλισμού θα δημιουργούσε δυσανάλογες δαπάνες ή διοικητικές επιβαρύνσεις. Η τεχνολογία ANPR μπορεί να είναι χρήσιμη ιδίως όταν συνδυάζεται με άλλες τεχνολογίες. Λαμβανομένων υπόψη των τεχνικών εξελίξεων που συνδέονται με λύσεις που βασίζονται στην τεχνολογία ANPR, οι οργανισμοί τυποποίησης θα πρέπει να ενθαρρύνονται να ορίζουν τα αναγκαία τεχνικά πρότυπα. Τα συγκεκριμένα δικαιώματα και υποχρεώσεις των παρόχων ΕΥΤ θα πρέπει να ισχύουν για οντότητες οι οποίες αποδεικνύουν ότι πληρούν ορισμένες απαιτήσεις και έχουν καταχωριστεί ως πάροχοι ΕΥΤ στο κράτος μέλος εγκατάστασης. Τα δικαιώματα και οι υποχρεώσεις των κύριων παραγόντων των ΕΥΤ, ήτοι των παρόχων ΕΥΤ, των φορέων χρέωσης διοδίων και των χρηστών ΕΥΤ, θα πρέπει να καθοριστούν σαφώς ώστε να διασφαλιστεί ότι η αγορά λειτουργεί με δίκαιο και αποτελεσματικό τρόπο. Είναι ιδιαιτέρως σημαντικό να διαφυλάσσονται ορισμένα δικαιώματα των παρόχων ΕΥΤ, όπως το δικαίωμα στην προστασία εμπορικά ευαίσθητων δεδομένων, χωρίς αυτό να επιδρά δυσμενώς στην ποιότητα των υπηρεσιών που παρέχουν οι φορείς χρέωσης διοδίων και στους χρήστες ΕΥΤ. Ειδικότερα, θα πρέπει να απαιτείται από τον φορέα χρέωσης διοδίων να μην κοινοποιεί εμπορικώς ευαίσθητα δεδομένα σε κανέναν από τους ανταγωνιστές του παρόχου ΕΥΤ. Ο όγκος και το είδος των δεδομένων που οι πάροχοι ΕΥΤ διαβιβάζουν στους φορείς χρέωσης διοδίων, για τους σκοπούς του υπολογισμού και της εφαρμογής διοδίων ή για την επαλήθευση του υπολογισμού των εφαρμοζόμενων διοδίων στα οχήματα χρηστών ΕΥΤ από τους παρόχους ΕΥΤ, θα πρέπει να περιορίζονται στα ελάχιστα αναγκαία. Οι πάροχοι ΕΥΤ θα πρέπει να υποχρεούνται να συνεργάζονται πλήρως με τους φορείς χρέωσης διοδίων στις προσπάθειες επιβολής των τελευταίων, ώστε να αυξηθεί η συνολική αποδοτικότητα των συστημάτων τηλεδιοδίων. Κατά συνέπεια, θα πρέπει να επιτρέπεται στους φορείς χρέωσης διοδίων να ζητούν από τον πάροχο ΕΥΤ, σε περίπτωση που εικάζεται μη καταβολή οδικού τέλους, δεδομένα σχετικά με τα όχημα και τον ιδιοκτήτη ή τον κάτοχο του οχήματος ο οποίος είναι πελάτης του παρόχου ΕΥΤ, υπό την προϋπόθεση ότι τα δεδομένα αυτά δεν χρησιμοποιούνται για κανέναν άλλο σκοπό πλην της επιβολής. Προκειμένου να καταστεί δυνατός ο άνευ διακρίσεων ανταγωνισμός μεταξύ των παρόχων ΕΥΤ για το σύνολο των πελατών σε μια δεδομένη περιοχή ΕΥΤ, είναι σημαντικό να τους δίδεται η δυνατότητα να λάβουν πιστοποίηση για τη συγκεκριμένη περιοχή εγκαίρως ώστε να μπορούν να παρέχουν υπηρεσίες στους χρήστες από την πρώτη ημέρα της λειτουργίας του συστήματος διοδίων. Οι φορείς χρέωσης διοδίων θα πρέπει να παρέχουν πρόσβαση στη δική τους περιοχή ΕΥΤ στους παρόχους ΕΥΤ χωρίς διακριτική μεταχείριση. Προκειμένου να διασφαλιστεί η διαφάνεια και η άνευ διακρίσεων πρόσβαση στις περιοχές ΕΥΤ για όλους τους παρόχους ΕΥΤ, οι φορείς χρέωσης διοδίων θα πρέπει να δημοσιεύουν όλες τις απαραίτητες πληροφορίες σχετικά με τα δικαιώματα πρόσβασης σε μια δήλωση περιοχής ΕΥΤ. Όλες οι μειώσεις ή εκπτώσεις διοδίων για τους χρήστες εποχούμενου εξοπλισμού που προσφέρονται από κράτος μέλος ή από φορέα χρέωσης διοδίων θα πρέπει να είναι διαφανείς, να ανακοινώνονται δημόσια και να διατίθενται υπό τους ίδιους όρους και στους πελάτες των παρόχων ΕΥΤ. Οι πάροχοι ΕΥΤ θα πρέπει να δικαιούνται εύλογη αμοιβή, υπολογιζόμενη βάσει διαφανούς, άνευ διακρίσεων και ίδιας μεθοδολογίας. Οι φορείς χρέωσης διοδίων θα πρέπει να έχουν τη δυνατότητα να αφαιρούν από το ποσό της αμοιβής των παρόχων ΕΥΤ τις αντίστοιχες δαπάνες που πραγματοποιούνται για την παροχή, λειτουργία και συντήρηση των ειδικών για την ΕΥΤ στοιχείων του συστήματος τηλεδιοδίων. Οι πάροχοι ΕΥΤ θα πρέπει να καταβάλλουν στον φορέα χρέωσης διοδίων το σύνολο των διοδίων που οφείλονται από τους πελάτες τους. Ωστόσο, οι πάροχοι ΕΥΤ θα πρέπει να μην υπέχουν ευθύνη για διόδια που δεν έχουν καταβληθεί από τους πελάτες τους στις περιπτώσεις που οι τελευταίοι διαθέτουν εποχούμενο εξοπλισμό ο οποίος έχει δηλωθεί στον φορέα χρέωσης διοδίων ως ακυρωμένος. Όταν νομική οντότητα που είναι πάροχος υπηρεσιών διοδίων διαθέτει και άλλες ιδιότητες σε ένα σύστημα τηλεδιοδίων, ή ασκεί και άλλες δραστηριότητες που δεν συνδέονται άμεσα με την είσπραξη τηλεδιοδίων, θα πρέπει να υποχρεούται να τηρεί λογιστικά στοιχεία τα οποία να επιτρέπουν τη σαφή διάκριση των εξόδων και των εσόδων που σχετίζονται με την παροχή υπηρεσιών διοδίων από τα έξοδα και τα έσοδα που σχετίζονται με άλλες δραστηριότητες, και να παρέχει, κατόπιν αιτήματος, πληροφορίες σχετικά με τα έξοδα και τα έσοδα που σχετίζονται με την παροχή υπηρεσιών διοδίων στο αρμόδιο όργανο συμβιβασμού ή δικαιοδοτικό όργανο. Τυχόν διεπιδοτήσεις μεταξύ των δραστηριοτήτων που διεξάγονται στο πλαίσιο του ρόλου του παρόχου υπηρεσιών διοδίων και άλλων δραστηριοτήτων δεν θα πρέπει να επιτρέπονται. Οι χρήστες θα πρέπει να έχουν τη δυνατότητα να εγγράφονται συνδρομητές ΕΥΤ μέσω οποιουδήποτε παρόχου ΕΥΤ, ανεξαρτήτως ιθαγένειάς τους, κράτους μέλους διαμονής ή κράτους μέλους ταξινόμησης του οχήματος. Προκειμένου να αποφεύγεται η διπλή πληρωμή και να παρέχεται ασφάλεια δικαίου στους χρήστες, με την πληρωμή οδικού τέλους σε πάροχο ΕΥΤ θα πρέπει να θεωρείται ότι εκπληρώνονται οι υποχρεώσεις του χρήστη έναντι του σχετικού φορέα χρέωσης διοδίων. Οι συμβατικές σχέσεις μεταξύ των φορέων χρέωσης διοδίων και των παρόχων ΕΥΤ θα πρέπει να εξασφαλίζουν, μεταξύ άλλων, ότι τα διόδια καταβάλλονται σωστά. Θα πρέπει να θεσπιστεί μια διαδικασία διαμεσολάβησης με σκοπό την επίλυση διαφορών μεταξύ φορέων χρέωσης διοδίων και παρόχων ΕΥΤ κατά τη διάρκεια διαπραγματεύσεων για τη σύναψη συμβάσεων και στις συμβατικές σχέσεις τους. Οι φορείς χρέωσης διοδίων θα πρέπει να διαβουλεύονται με τα εθνικά όργανα συμβιβασμού και τους παρόχους ΕΥΤ με σκοπό την επίλυση διαφοράς που σχετίζεται με την άνευ διακρίσεων πρόσβαση στις περιοχές ΕΥΤ. Τα όργανα συμβιβασμού θα πρέπει να εξουσιοδοτούνται να ελέγχουν ότι οι συμβατικοί όροι που επιβάλλονται σε οποιονδήποτε πάροχο ΕΥΤ δεν εισάγουν διακρίσεις. Ειδικότερα, θα πρέπει να εξουσιοδοτούνται να ελέγχουν ότι η αμοιβή που προσφέρει ο φορέας χρέωσης διοδίων στους παρόχους ΕΥΤ τηρεί τις αρχές που ορίζονται στην παρούσα οδηγία. Τα δεδομένα κίνησης των χρηστών ΕΥΤ συνιστούν πληροφορίες που είναι ουσιώδεις για τη βελτίωση των πολιτικών των κρατών μελών στον τομέα των μεταφορών. Τα κράτη μέλη θα πρέπει συνεπώς να μπορούν να ζητούν τα δεδομένα αυτά από τους παρόχους υπηρεσιών διοδίων, συμπεριλαμβανομένων των παρόχων ΕΥΤ, με σκοπό την εκπόνηση πολιτικών για την κίνηση των οχημάτων και τη βελτίωση της διαχείρισης κίνησης ή για άλλη μη εμπορική χρήση από το κράτος, σε συμμόρφωση με τους ισχύοντες κανόνες περί προστασίας δεδομένων. Απαιτείται πλαίσιο καθορισμού των διαδικασιών πιστοποίησης παρόχων ΕΥΤ για μια περιοχή ΕΥΤ και εξασφάλισης ισότιμης πρόσβασης στην αγορά διασφαλίζοντας ταυτόχρονα το δέον επίπεδο υπηρεσίας. Στη δήλωση περιοχής ΕΥΤ θα πρέπει να περιγράφεται λεπτομερώς η διαδικασία πιστοποίησης ενός παρόχου ΕΥΤ στην περιοχή ΕΥΤ, ιδίως όσον αφορά τη διαδικασία για τον έλεγχο της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας. Η διαδικασία θα πρέπει να είναι η ίδια για όλους τους παρόχους ΕΥΤ. Για να εξασφαλιστεί εύκολη πρόσβαση στις πληροφορίες από τους παράγοντες της αγοράς της ΕΥΤ, τα κράτη μέλη θα πρέπει να υποχρεούνται να συγκεντρώνουν και να δημοσιεύουν όλα τα σημαντικά δεδομένα σχετικά με την ΕΥΤ σε εθνικά μητρώα που διατίθενται στο κοινό. Προκειμένου να διευκολύνεται η τεχνολογική πρόοδος, είναι σημαντικό οι φορείς χρέωσης διοδίων να έχουν τη δυνατότητα να δοκιμάζουν νέες τεχνολογίες ή έννοιες στον τομέα των διοδίων. Οι εν λόγω δοκιμές θα πρέπει ωστόσο να είναι περιορισμένες, και οι πάροχοι ΕΥΤ δεν θα πρέπει να υποχρεώνονται να συμμετέχουν σε αυτές. Η Επιτροπή θα πρέπει να έχει τη δυνατότητα να μην επιτρέπει τη διεξαγωγή τέτοιων δοκιμών εάν αυτές θα μπορούσαν να παραβλάψουν την ορθή λειτουργία του κανονικού συστήματος τηλεδιοδίων ή της ΕΥΤ. Οι μεγάλες διαφορές στις τεχνικές προδιαγραφές των συστημάτων τηλεδιοδίων μπορεί να παρεμποδίσουν την επίτευξη της διαλειτουργικότητας των τηλεδιοδίων σε επίπεδο Ένωσης και, ως εκ τούτου, να συμβάλουν στη διατήρηση της τρέχουσας κατάστασης, όπου οι χρήστες χρειάζονται περισσότερα από ένα τεμάχια εποχούμενου εξοπλισμού για να πληρώνουν διόδια στην Ένωση. Η κατάσταση αυτή είναι επιζήμια για την αποτελεσματικότητα των μεταφορών, τη σχέση κόστους-αποδοτικότητας των συστημάτων διοδίων και την επίτευξη των στόχων της πολιτικής μεταφορών. Ως εκ τούτου, θα πρέπει να αντιμετωπιστούν τα ζητήματα που συνδέονται με την κατάσταση αυτή. Ενώ η διασυνοριακή διαλειτουργικότητα βελτιώνεται σε ολόκληρη την Ένωση, ο μεσοπρόθεσμος έως μακροπρόθεσμος στόχος είναι να καταστεί δυνατό να ταξιδεύει κανείς σε ολόκληρη την Ένωση έχοντας ένα μόνο τεμάχιο εποχούμενου εξοπλισμού. Ως εκ τούτου, προκειμένου να αποφευχθεί ο διοικητικός φόρτος και το κόστος για τους χρήστες του οδικού δικτύου, είναι σημαντικό η Επιτροπή να καταρτίσει χάρτη πορείας για την επίτευξη αυτού του στόχου, και για τη διευκόλυνση της ελεύθερης κυκλοφορίας προσώπων και αγαθών στην Ένωση, χωρίς να επηρεαστεί αρνητικά ο ανταγωνισμός στην αγορά. Η ΕΥΤ αποτελεί αγορακεντρική υπηρεσία και κατά συνέπεια οι πάροχοι ΕΥΤ δεν θα πρέπει να υποχρεούνται να παρέχουν τις υπηρεσίες τους σε ολόκληρη την Ένωση. Προς όφελος, ωστόσο, των χρηστών, οι πάροχοι ΕΥΤ θα πρέπει να καλύπτουν όλες τις περιοχές ΕΥΤ σε οποιοδήποτε κράτος μέλος αποφασίζουν να παρέχουν τις υπηρεσίες τους. Επιπλέον, η Επιτροπή θα πρέπει να εκτιμήσει αν η ευελιξία που παρέχεται στους παρόχους ΕΥΤ συνεπάγεται τον αποκλεισμό από την ΕΥΤ μικρών ή περιφερειακών περιοχών ΕΥΤ, και, εάν διαπιστωθεί ότι αυτό συμβαίνει, να αναλάβει δράση όπου είναι αναγκαίο. Στη δήλωση περιοχής ΕΥΤ θα πρέπει να περιγράφεται λεπτομερώς το πλαίσιο των εμπορικών όρων που διέπουν τις δραστηριότητες των παρόχων ΕΥΤ στην οικεία περιοχή ΕΥΤ. Ειδικότερα, θα πρέπει να περιγράφεται η μεθοδολογία που χρησιμοποιείται για τον υπολογισμό της αμοιβής των παρόχων ΕΥΤ. Σε περίπτωση έναρξης λειτουργίας νέου συστήματος τηλεδιοδίων ή σημαντικής τροποποίησης υφιστάμενου συστήματος, ο φορέας χρέωσης διοδίων θα πρέπει να δημοσιεύει τις νέες ή τις επικαιροποιημένες δηλώσεις περιοχής ΕΥΤ με έγκαιρη ειδοποίηση ώστε να παρέχεται η δυνατότητα στους παρόχους ΕΥΤ να πιστοποιούνται ή να επαναπιστοποιούνται στο σύστημα το αργότερο έναν μήνα πριν από την ημερομηνία έναρξης της επιχειρησιακής λειτουργίας του. Ο φορέας χρέωσης διοδίων θα πρέπει να σχεδιάζει και να ακολουθεί τη διαδικασία για την πιστοποίηση ή την επαναπιστοποίηση, αντιστοίχως, των παρόχων ΕΥΤ κατά τέτοιον τρόπο ώστε να είναι δυνατή η ολοκλήρωση της διαδικασίας το αργότερο έναν μήνα πριν από την ημερομηνία έναρξης της επιχειρησιακής λειτουργίας του νέου ή του σημαντικά τροποποιημένου συστήματος. Οι φορείς χρέωσης διοδίων θα πρέπει να τηρούν το τμήμα της προβλεπόμενης διαδικασίας που τους αφορά, όπως ορίζεται στη δήλωση περιοχής ΕΥΤ. Οι φορείς χρέωσης διοδίων δεν θα πρέπει να ζητούν ή να απαιτούν από τους παρόχους ΕΥΤ συγκεκριμένες τεχνικές λύσεις οι οποίες ενδέχεται να θέσουν σε κίνδυνο τη διαλειτουργικότητα με άλλες περιοχές διοδίων και με τα υφιστάμενα στοιχεία διαλειτουργικότητας του παρόχου ΕΥΤ. Η ΕΥΤ έχει το δυναμικό να μειώσει σημαντικά τα διοικητικά κόστη και τις διοικητικές επιβαρύνσεις των φορέων εκμετάλλευσης και των οδηγών των διεθνών οδικών μεταφορών. Οι πάροχοι ΕΥΤ θα πρέπει να δύνανται να εκδίδουν τιμολόγια στους χρήστες ΕΥΤ. Ωστόσο, θα πρέπει να επιτρέπεται στους φορείς χρέωσης διοδίων να ζητούν την αποστολή των τιμολογίων για λογαριασμό τους και εξ ονόματός τους, δεδομένου ότι η άμεση τιμολόγηση στο όνομα του παρόχου ΕΥΤ μπορεί να έχει δυσμενείς διοικητικές και φορολογικές επιπτώσεις σε ορισμένες περιοχές ΕΥΤ. Κάθε κράτος μέλος με δύο τουλάχιστον περιοχές ΕΥΤ θα πρέπει να ορίζει γραφείο επαφής για τους παρόχους ΕΥΤ οι οποίοι επιθυμούν να παρέχουν την ΕΥΤ στην επικράτειά του, ούτως ώστε να διευκολύνεται η επικοινωνία τους με τους φορείς χρέωσης διοδίων. Οι υπηρεσίες τηλεδιοδίων και συναφείς υπηρεσίες, όπως τα συνεργατικά ευφυή συστήματα μεταφορών (C-ITS) χρησιμοποιούν παρόμοιες τεχνολογίες και γειτονικές ζώνες συχνοτήτων για την επικοινωνία μικρής εμβέλειας μεταξύ οχημάτων και μεταξύ οχήματος και υποδομής. Στο μέλλον, οι προοπτικές της εφαρμογής άλλων αναδυόμενων τεχνολογιών στα τηλεδιόδια αξίζουν διερεύνηση, μετά από ενδελεχή αξιολόγηση του κόστους, του οφέλους, των τεχνικών φραγμών και των σχετικών πιθανών λύσεων. Είναι σημαντικό να εφαρμοστούν μέτρα για την προστασία των υφιστάμενων επενδύσεων στην τεχνολογία μικροκυμάτων 5,8 GHz από την παρεμβολή άλλων τεχνολογιών. Με την επιφύλαξη των διατάξεων για τις κρατικές ενισχύσεις και το δίκαιο του ανταγωνισμού, θα πρέπει να επιτραπεί στα κράτη μέλη να αναπτύσσουν μέτρα για την προώθηση της ηλεκτρονικής είσπραξης διοδίων και τιμολόγησης. Όταν επανεξετάζονται τα πρότυπα της ΕΥΤ από τους οργανισμούς τυποποίησης, θα πρέπει να προβλέπονται κατάλληλες μεταβατικές ρυθμίσεις για να εξασφαλίζεται η συνεχής λειτουργία της ΕΥΤ και η συμβατότητα των στοιχείων διαλειτουργικότητας ήδη σε χρήση κατά την αναθεώρηση των προτύπων με τα συστήματα διοδίων. Η ΕΥΤ θα πρέπει να επιτρέπει την ανάπτυξη διατροπικών μεταφορών, με παράλληλη τήρηση των αρχών "ο χρήστης πληρώνει" και "ο ρυπαίνων πληρώνει". Τα προβλήματα ταυτοποίησης των παραβατών μη μονίμων κατοίκων στα συστήματα τηλεδιοδίων παρεμποδίζουν την περαιτέρω εγκατάσταση των εν λόγω συστημάτων και την ευρύτερη εφαρμογή των αρχών "ο χρήστης πληρώνει" και "ο ρυπαίνων πληρώνει" στα οδικά δίκτυα της Ένωσης, και συνεπώς είναι απαραίτητο να βρεθεί ένας τρόπος ταυτοποίησης αυτών των προσώπων και επεξεργασίας των δεδομένων τους. Για λόγους συνοχής και αποτελεσματικής αξιοποίησης των πόρων, στο σύστημα ανταλλαγής πληροφοριών για τα πρόσωπα που δεν καταβάλλουν οδικό τέλος, και για τα οχήματά τους, θα πρέπει να χρησιμοποιούνται τα ίδια εργαλεία, όπως το σύστημα που χρησιμοποιείται για την ανταλλαγή πληροφοριών για τροχαίες παραβάσεις σχετικές με την οδική ασφάλεια, η οποία προβλέπεται στην οδηγία (ΕΕ) 2015/413 του Ευρωπαϊκού Κοινοβουλίου και του Συμβουλίου . Σε ορισμένα κράτη μέλη, η μη καταβολή οδικού τέλους διαπιστώνεται μόνον αφού κοινοποιηθεί στον χρήστη η υποχρέωση καταβολής του οδικού τέλους. Από τη στιγμή που η παρούσα οδηγία δεν εναρμονίζει τις εθνικές νομοθετικές πράξεις ως προς το σημείο αυτό, τα κράτη μέλη θα πρέπει να έχουν τη δυνατότητα να εφαρμόζουν την παρούσα οδηγία ώστε να ταυτοποιούν τους χρήστες και τα οχήματα για τον σκοπό της κοινοποίησης. Ωστόσο, τέτοιου είδους διευρυμένη εφαρμογή θα πρέπει να επιτρέπεται μόνον εφόσον συντρέχουν ορισμένες προϋποθέσεις. Οι επακόλουθες διαδικασίες σε περίπτωση μη καταβολής οδικού τέλους δεν είναι εναρμονισμένες σε επίπεδο Ένωσης. Συχνά, ο εντοπιζόμενος χρήστης του οδικού δικτύου έχει τη δυνατότητα να καταβάλει το οφειλόμενο οδικό τέλος ή ένα σταθερό υποκατάστατο ποσό, απευθείας στην οντότητα που είναι υπεύθυνη για την είσπραξη του τέλους οδικού δικτύου, προτού κινηθεί οποιαδήποτε διοικητική ή ποινική διαδικασία από τις αρχές του κράτους μέλους. Είναι σημαντικό μια τέτοια αποτελεσματική διαδικασία με σκοπό τον τερματισμό της μη καταβολής οδικών τελών να είναι διαθέσιμη με παρόμοιους όρους σε όλους τους χρήστες του οδικού δικτύου. Για τον σκοπό αυτό, θα πρέπει να επιτρέπεται στα κράτη μέλη να παρέχουν στην οντότητα που είναι υπεύθυνη για την είσπραξη του οδικού τέλους τα δεδομένα που είναι αναγκαία για τον εντοπισμό του οχήματος για το οποίο δεν καταβλήθηκε οδικό τέλος και τον εντοπισμό του ιδιοκτήτη ή του κατόχου του, υπό την προϋπόθεση ότι διασφαλίζεται η κατάλληλη προστασία των δεδομένων προσωπικού χαρακτήρα. Στο πλαίσιο αυτό, τα κράτη μέλη θα πρέπει να διασφαλίζουν ότι η συμμόρφωση με το ένταλμα πληρωμής που εκδίδεται από την οικεία οντότητα θέτει τέρμα στη μη καταβολή οδικού τέλους. Σε ορισμένα κράτη μέλη η απουσία, ή δυσλειτουργία, εποχούμενου εξοπλισμού θεωρείται μη καταβολή οδικού τέλους, εφόσον τα τέλη αυτά μπορούν να καταβληθούν μόνο με τη χρήση εποχούμενου εξοπλισμού. Τα κράτη μέλη θα πρέπει να παρέχουν στην Επιτροπή τις πληροφορίες και τα στοιχεία που απαιτούνται για την αξιολόγηση της αποτελεσματικότητας και της αποδοτικότητας του συστήματος ανταλλαγής πληροφοριών για όσους δεν καταβάλλουν οδικά τέλη. Η Επιτροπή θα πρέπει να αξιολογεί τα στοιχεία και τις πληροφορίες που λαμβάνονται και, εάν είναι αναγκαίο, να προτείνει τροποποιήσεις της παρούσας οδηγίας. Κατά την ανάλυση πιθανών μέτρων για την περαιτέρω διευκόλυνση της διασυνοριακής επιβολής της υποχρέωσης πληρωμής οδικών τελών στην Ένωση, η Επιτροπή θα πρέπει επίσης να αξιολογήσει στην έκθεσή της την ανάγκη αμοιβαίας συνδρομής μεταξύ κρατών μελών. Η επιβολή της υποχρέωσης καταβολής οδικών τελών, η ταυτοποίηση του οχήματος και του ιδιοκτήτη ή κατόχου του οχήματος για το οποίο διαπιστώθηκε μη καταβολή οδικού τέλους και η συλλογή πληροφοριών για τον χρήστη με σκοπό τη διασφάλιση της συμμόρφωσης του φορέα χρέωσης διοδίων με τις υποχρεώσεις του έναντι των φορολογικών αρχών συνεπάγονται την επεξεργασία δεδομένων προσωπικού χαρακτήρα. Η επεξεργασία αυτή πρέπει να πραγματοποιείται σύμφωνα με τους κανόνες της Ένωσης, όπως αυτοί καθορίζονται, μεταξύ άλλων, στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου , στην οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου και στην οδηγία 2002/58/ΕΚ του Ευρωπαϊκού Κοινοβουλίου και του Συμβουλίου . Το δικαίωμα προστασίας των δεδομένων προσωπικού χαρακτήρα αναγνωρίζεται ρητά από το άρθρο 8 του Χάρτη Θεμελιωδών Δικαιωμάτων της Ευρωπαϊκής Ένωσης. Η παρούσα οδηγία δεν θίγει την ελευθερία των κρατών μελών να θεσπίζουν κανόνες για την επιβολή τελών χρήσης της οδικής υποδομής και τη φορολογία. Για να διευκολυνθεί η διασυνοριακή ανταλλαγή πληροφοριών για τα οχήματα και τους ιδιοκτήτες ή κατόχους οχημάτων για τα οποία διαπιστώθηκε μη καταβολή οδικών τελών, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης (ΣΛΕΕ) όσον αφορά την τροποποίηση του παραρτήματος I ώστε να αποτυπώνονται οι αλλαγές του ενωσιακού δικαίου. Θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ, όσον αφορά επίσης τον καθορισμό των λεπτομερειών για την ταξινόμηση των οχημάτων για τους σκοπούς της θέσπισης των ισχυόντων συστημάτων τιμολόγησης, τον περαιτέρω προσδιορισμό των υποχρεώσεων των χρηστών ΕΥΤ όσον αφορά την παροχή δεδομένων στον πάροχο ΕΥΤ και τη χρήση και τον χειρισμό του εποχούμενου εξοπλισμού, με θέσπιση των απαιτήσεων για τα στοιχεία διαλειτουργικότητας όσον αφορά την ασφάλεια και την υγεία, την αξιοπιστία και τη διαθεσιμότητα, την προστασία του περιβάλλοντος, την τεχνική συμβατότητα, την ασφάλεια και την ιδιωτικότητα, καθώς και τη λειτουργία και τη διαχείριση, καθορίζοντας τις γενικές απαιτήσεις υποδομής για τα στοιχεία διαλειτουργικότητας και καθορίζοντας τα ελάχιστα κριτήρια επιλεξιμότητας για τους κοινοποιημένους οργανισμούς. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου . Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ' εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ' εξουσιοδότηση πράξεων. Η εφαρμογή της παρούσας οδηγίας απαιτεί ενιαίες συνθήκες για την εφαρμογή των τεχνικών και διοικητικών προδιαγραφών για την εγκατάσταση, στα κράτη μέλη, των διαδικασιών που σχετίζονται με τους παράγοντες των ΕΥΤ και των διεπαφών μεταξύ τους, ώστε να διευκολυνθεί η διαλειτουργικότητα και να διασφαλιστεί ότι οι εθνικές αγορές είσπραξης διοδίων διέπονται από ισοδύναμους κανόνες. Προκειμένου να εξασφαλισθούν ενιαίες συνθήκες για την εφαρμογή της παρούσας οδηγίας και να καθοριστούν οι εν λόγω τεχνικές και διοικητικές προδιαγραφές, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου . Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά στις προθεσμίες μεταφοράς στο εθνικό δίκαιο των οδηγιών που εμφαίνονται στο παράρτημα III μέρος Β. Η παρούσα οδηγία σέβεται τα θεμελιώδη δικαιώματα και τηρεί τις αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως την προστασία των δεδομένων προσωπικού χαρακτήρα. Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου , ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο και πεδίο εφαρμογής 1. Η παρούσα οδηγία καθορίζει τους όρους που είναι αναγκαίοι για τους ακόλουθους σκοπούς: α) να εξασφαλισθεί η διαλειτουργικότητα των συστημάτων τηλεδιοδίων στο σύνολο του οδικού δικτύου της Ένωσης, αστικού και υπεραστικού, στους αυτοκινητοδρόμους, στις κύριες και δευτερεύουσες οδούς, καθώς και σε διάφορα τεχνικά έργα, όπως σήραγγες ή γέφυρες, και πορθμεία, και β) να διευκολυνθεί η διασυνοριακή ανταλλαγή δεδομένων ταξινόμησης οχημάτων σχετικά με τα οχήματα και τους ιδιοκτήτες ή κατόχους οχημάτων για τα οποία διαπιστώθηκε μη καταβολή οδικών τελών οποιουδήποτε είδους στην Ένωση. Για να γίνει σεβαστή η αρχή της επικουρικότητας, η παρούσα οδηγία εφαρμόζεται με την επιφύλαξη αποφάσεων των κρατών μελών να εισπράττουν οδικά τέλη για ιδιαίτερους τύπους οχημάτων και να προσδιορίζουν το ύψος των τελών αυτών και τον σκοπό είσπραξης των εν λόγω τελών. 2. Τα άρθρα 3 έως 22 δεν εφαρμόζονται: α) στα συστήματα διοδίων τα οποία δεν είναι τηλεδιόδια υπό την έννοια του άρθρου 2 σημείο 10· και β) σε μικρά, αυστηρώς τοπικά συστήματα διοδίων για τα οποία οι δαπάνες που απαιτούνται για τη συμμόρφωση με τις απαιτήσεις των άρθρων 3 έως 22 θα ήταν δυσανάλογες προς τα οφέλη· 3. Η παρούσα οδηγία δεν εφαρμόζεται στα τέλη στάθμευσης. 4. O στόχος διαλειτουργικότητας των συστημάτων τηλεδιοδίων επιτυγχάνεται με την ευρωπαϊκή υπηρεσία τηλεδιοδίων (ΕΥΤ), η οποία είναι συμπληρωματική των εθνικών υπηρεσιών τηλεδιοδίων των κρατών μελών. 5. Όταν, σύμφωνα με την εθνική νομοθεσία, απαιτείται η κοινοποίηση της υποχρέωσης καταβολής οδικού τέλους στον χρήστη προτού διαπιστωθεί η μη καταβολή, τα κράτη μέλη μπορούν να εφαρμόζουν την παρούσα οδηγία και για να ταυτοποιούν τον ιδιοκτήτη ή τον κάτοχο του οχήματος και το ίδιο το όχημα για τον σκοπό της κοινοποίησης, μόνο εφόσον πληρούνται όλες οι ακόλουθες προϋποθέσεις: α) δεν υπάρχει άλλος τρόπος να ταυτοποιηθεί ο ιδιοκτήτης ή κάτοχος του οχήματος· και β) η κοινοποίηση της υποχρέωσης καταβολής τέλους στον ιδιοκτήτη ή κάτοχο του οχήματος συνιστά υποχρεωτικό βήμα της διαδικασίας καταβολής οδικών τελών βάσει της εθνικής νομοθεσίας. 6. Όταν ένα κράτος μέλος εφαρμόζει την παράγραφο 5, λαμβάνει όλα τα αναγκαία μέτρα ώστε να διασφαλίσει ότι τυχόν επακόλουθες διαδικασίες συνδεόμενες με την υποχρέωση καταβολής οδικού τέλους διενεργούνται από δημόσιες αρχές. Οι αναφορές σε μη καταβολή οδικού τέλους στην παρούσα οδηγία περιλαμβάνουν και περιπτώσεις που καλύπτονται από την παράγραφο 5 εάν το κράτος μέλος, όταν λαμβάνει χώρα μη καταβολή, εφαρμόζει την εν λόγω παράγραφο. Άρθρο 2 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: 1) "υπηρεσία διοδίων": υπηρεσία που επιτρέπει σε χρήστες να χρησιμοποιούν όχημα σε μία ή περισσότερες περιοχές ΕΥΤ με μία σύμβαση και, όποτε απαιτείται, με ένα τεμάχιο εποχούμενου εξοπλισμού και που περιλαμβάνει: α) όποτε απαιτείται, την παροχή εξατομικευμένου εποχούμενου εξοπλισμού στους χρήστες και τη διατήρηση της λειτουργικότητάς του· β) την εγγύηση ότι στον φορέα χρέωσης διοδίων καταβάλλεται το οδικό τέλος που οφείλεται από τον χρήστη· γ) την παροχή στον χρήση των τρόπων πληρωμής ή την αποδοχή υπάρχοντος τρόπου πληρωμής· δ) την είσπραξη του οδικού τέλους από τον χρήστη· ε) τη διαχείριση σχέσεων πελάτη έναντι του χρήστη· και στ) εφαρμογή και τήρηση των πολιτικών ασφάλειας και ιδιωτικότητας για τα συστήματα διοδίων· 2) "πάροχος υπηρεσιών διοδίων": νομική οντότητα η οποία παρέχει υπηρεσίες διοδίων σε μία ή περισσότερες περιοχές ΕΥΤ για μία ή περισσότερες κατηγορίες οχημάτων· 3) "φορέας χρέωσης διοδίων": δημόσια ή ιδιωτική οντότητα η οποία εισπράττει οδικά τέλη για την κυκλοφορία οχημάτων σε περιοχή ΕΥΤ· 4) "ορισθείς φορέας χρέωσης διοδίων": δημόσια ή ιδιωτική οντότητα η οποία έχει οριστεί ως αυτή που θα αναλάβει τον ρόλο του φορέα χρέωσης διοδίων σε μελλοντική περιοχή ΕΥΤ· 5) "Ευρωπαϊκή Υπηρεσία Τηλεδιοδίων (ΕΥΤ)": η υπηρεσία διοδίων που παρέχεται βάσει σύμβασης σε μία ή περισσότερες περιοχές ΕΥΤ από πάροχο ΕΥΤ σε χρήστη ΕΥΤ· 6) "πάροχος ΕΥΤ": οντότητα η οποία, στο πλαίσιο χωριστής σύμβασης, παρέχει σε χρήστη ΕΥΤ πρόσβαση στην ΕΥΤ, μεταβιβάζει τα οδικά τέλη στον αρμόδιο φορέα χρέωσης διοδίων και είναι καταχωρισμένη στο κράτος μέλος εγκατάστασής της· 7) "χρήστης ΕΥΤ": φυσικό ή νομικό πρόσωπο που έχει σύμβαση με πάροχο ΕΥΤ ώστε να έχει πρόσβαση στην ΕΥΤ· 8) "περιοχή ΕΥΤ": οδός, οδικό δίκτυο, κατασκευή, όπως γέφυρα ή σήραγγα, ή πορθμείο, όπου εισπράττονται οδικά τέλη με τη χρήση συστήματος τηλεδιοδίων· 9) "σύστημα συμβατό με την ΕΥΤ": το σύνολο στοιχείων ενός συστήματος τηλεδιοδίων που απαιτείται ειδικά για την ενσωμάτωση των παρόχων ΕΥΤ στο σύστημα και για τη λειτουργία της ΕΥΤ· 10) "σύστημα τηλεδιοδίων": σύστημα είσπραξης διοδίων στο οποίο η υποχρέωση του χρήστη να πληρώσει το οδικό τέλος δημιουργείται και συνδέεται αποκλειστικά με την αυτόματη ανίχνευση της παρουσίας του οχήματος σε μια συγκεκριμένη θέση μέσω εξ αποστάσεως επικοινωνίας με εποχούμενο εξοπλισμό ή μέσω αυτόματης αναγνώρισης των πινακίδων κυκλοφορίας· 11) "εποχούμενος εξοπλισμός": το πλήρες σύνολο στοιχείων υλικού και λογισμικού που χρησιμοποιείται στο πλαίσιο της υπηρεσίας διοδίων, το οποίο είναι εγκατεστημένο ή βρίσκεται μέσα σε όχημα για τη συλλογή, την αποθήκευση, την επεξεργασία και την εξ αποστάσεως λήψη/διαβίβαση δεδομένων, είτε ως αυτόνομη συσκευή ή ενσωματωμένο στο όχημα· 12) "κύριος πάροχος υπηρεσιών": πάροχος υπηρεσιών διοδίων με συγκεκριμένες υποχρεώσεις, όπως η υποχρέωση υπογραφής συμβάσεων με όλους τους ενδιαφερόμενους χρήστες, ή με συγκεκριμένα δικαιώματα, όπως ειδική αμοιβή ή εγγυημένη μακροπρόθεσμη σύμβαση, που διαφοροποιούνται από τα δικαιώματα και τις υποχρεώσεις άλλων παρόχων υπηρεσιών· 13) "στοιχείο διαλειτουργικότητας": κάθε βασικό στοιχείο, ομάδα στοιχείων, υποσύνολο ή πλήρες σύνολο στοιχείων εξοπλισμού ενσωματωμένων ή προοριζόμενων να ενσωματωθούν στην ΕΥΤ, από το οποίο εξαρτάται άμεσα ή έμμεσα η διαλειτουργικότητα της υπηρεσίας, περιλαμβανομένων υλικών και άυλων στοιχείων όπως το λογισμικό· 14) "καταλληλότητα χρήσης": η ικανότητα ενός στοιχείου διαλειτουργικότητας να επιτυγχάνει και να διατηρεί μια ορισμένη απόδοση όταν βρίσκεται σε λειτουργία, η οποία ενσωματώνεται αντιπροσωπευτικά στην ΕΥΤ σε σχέση με το σύστημα ενός φορέα χρέωσης διοδίων· 15) "δεδομένα γενικού πλαισίου διοδίων": οι πληροφορίες που ορίζονται από τον αρμόδιο φορέα χρέωσης διοδίων ως αναγκαίες για τον καθορισμό του πληρωτέου τέλους διοδίων για την κυκλοφορία ενός οχήματος σε μια συγκεκριμένη περιοχή διοδίων και την ολοκλήρωση της συναλλαγής διοδίων· 16) "δήλωση διοδίων": μια δήλωση σε έναν φορέα χρέωσης διοδίων που επιβεβαιώνει την παρουσία ενός οχήματος σε μια περιοχή διοδίων σε μορφή που έχει συμφωνηθεί μεταξύ του παρόχου υπηρεσιών διοδίων και του φορέα χρέωσης διοδίων· 17) "παράμετροι ταξινόμησης οχημάτων": οι πληροφορίες σχετικά με τα οχήματα σύμφωνα με τις οποίες υπολογίζονται τα τέλη διοδίων με βάση τα δεδομένα του πλαισίου διοδίων· 18) "υπηρεσία υποστήριξης": το κεντρικό ηλεκτρονικό σύστημα που χρησιμοποιείται από τον φορέα χρέωσης διοδίων, από μια ομάδα φορέων χρέωσης διοδίων που έχουν δημιουργήσει κόμβο διαλειτουργικότητας ή από τον πάροχο ΕΥΤ για τη συλλογή, την επεξεργασία και την αποστολή πληροφοριών στο πλαίσιο ενός συστήματος τηλεδιοδίων· 19) "σημαντικά τροποποιημένο σύστημα": υφιστάμενο σύστημα τηλεδιοδίων το οποίο έχει υποστεί ή υφίσταται αλλαγή η οποία επιβάλλει στους παρόχους ΕΥΤ την υποχρέωση να προβούν σε τροποποιήσεις των στοιχείων διαλειτουργικότητας που χρησιμοποιούνται, όπως ο αναπρογραμματισμός ή η προσαρμογή των διεπαφών της οικείας υπηρεσίας υποστήριξης, σε τέτοιο βαθμό που να απαιτείται εκ νέου πιστοποίηση· 20) "πιστοποίηση": η διαδικασία που ορίζεται και τελεί υπό τη διαχείριση του φορέα χρέωσης διοδίων, στην οποία πρέπει να υπαχθεί ένας πάροχος ΕΥΤ πριν λάβει την άδεια να παρέχει την ΕΥΤ σε μια περιοχή ΕΥΤ· 21) "διόδια" ή "οδικό τέλος": το τέλος που πρέπει να καταβάλλουν οι χρήστες του οδικού δικτύου για την κυκλοφορία σε συγκεκριμένη οδό, οδικό δίκτυο, κατασκευή, όπως γέφυρα ή σήραγγα, ή πορθμείο· 22) "μη καταβολή οδικών τελών": παράβαση που συνίσταται στη μη καταβολή από χρήστη οδικού δικτύου οδικών τελών σε κράτος μέλος, όπως ορίζουν οι σχετικές εθνικές διατάξεις του εν λόγω κράτους μέλους· 23) "κράτος μέλος ταξινόμησης": το κράτος μέλος όπου έχει ταξινομηθεί το όχημα το οποίο υπόκειται στην πληρωμή του οδικού τέλους· 24) "εθνικό σημείο επαφής": η αρμόδια αρχή κράτους μέλους που έχει ορισθεί για τη διασυνοριακή ανταλλαγή των δεδομένων ταξινόμησης οχημάτων· 25) "αυτόματη αναζήτηση": διαδικασία διαδικτυακής πρόσβασης στις βάσεις δεδομένων ενός, περισσότερων ή όλων των κρατών μελών για την ανεύρεση στοιχείων· 26) "όχημα": μηχανοκίνητο όχημα ή αρθρωτός συνδυασμός οχημάτων που προορίζεται να χρησιμοποιηθεί ή χρησιμοποιείται για την οδική μεταφορά επιβατών ή εμπορευμάτων· 27) "κάτοχος του οχήματος": το πρόσωπο στο όνομα του οποίου έχει ταξινομηθεί το όχημα, όπως ορίζει το δίκαιο του κράτους μέλους ταξινόμησης· 28) "βαρύ επαγγελματικό όχημα": όχημα μέγιστης επιτρεπόμενης μάζας που υπερβαίνει τους 3,5 τόνους· 29) "ελαφρύ όχημα": όχημα μέγιστης επιτρεπόμενης μάζας που δεν υπερβαίνει τους 3,5 τόνους. Άρθρο 3 Τεχνολογικές λύσεις 1. Σε όλα τα νέα συστήματα τηλεδιοδίων, για τα οποία απαιτείται η εγκατάσταση ή η χρήση εποχούμενου εξοπλισμού για τη διεξαγωγή των συναλλαγών στα τηλεδιόδια, χρησιμοποιείται μια ή περισσότερες από τις ακόλουθες τεχνολογίες: α) δορυφορικός εντοπισμός· β) κινητές επικοινωνίες· γ) τεχνολογία μικροκυμάτων 5,8 GHz. Τα υπάρχοντα συστήματα τηλεδιοδίων τα οποία απαιτούν την εγκατάσταση ή χρήση εποχούμενου εξοπλισμού και χρησιμοποιούν άλλες τεχνολογίες, συμμορφώνονται με τις απαιτήσεις του πρώτου εδαφίου της παρούσας παραγράφου εφόσον υποστούν ουσιώδεις τεχνολογικές βελτιώσεις. 2. Η Επιτροπή ζητεί από τους σχετικούς οργανισμούς τυποποίησης σύμφωνα με τη διαδικασία που προβλέπεται στην οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου να θεσπίζουν τάχιστα πρότυπα για τα συστήματα τηλεδιοδίων όσον αφορά τις τεχνολογίες που παρατίθενται στο πρώτο εδάφιο της παραγράφου 1 και την τεχνολογία αυτόματης αναγνώρισης πινακίδων κυκλοφορίας, και να τα επικαιροποιούν όποτε απαιτείται. Η Επιτροπή ζητεί από τους οργανισμούς τυποποίησης να διασφαλίσουν τη συνεχή συμβατότητα των στοιχείων διαλειτουργικότητας. 3. Ο εποχούμενος εξοπλισμός στον οποίο χρησιμοποιείται η τεχνολογία δορυφορικού εντοπισμού θέσης και ο οποίος κυκλοφορεί στην αγορά μετά τις 19 Οκτωβρίου 2021 είναι συμβατός με τις υπηρεσίες εντοπισμού θέσης που παρέχουν τα συστήματα Galileo και η Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS). 4. Με την επιφύλαξη της παραγράφου 6, οι πάροχοι ΕΥΤ θέτουν στη διάθεση των χρηστών ΕΥΤ εποχούμενο εξοπλισμό κατάλληλο για χρήση, διαλειτουργικό και ικανό να επικοινωνεί με όλα τα σχετικά συστήματα τηλεδιοδίων σε λειτουργία στα κράτη μέλη στα οποία χρησιμοποιούνται οι τεχνολογίες που απαριθμούνται στο πρώτο εδάφιο της παραγράφου 1. 5. Ο εποχούμενος εξοπλισμός μπορεί να χρησιμοποιεί το δικό του υλισμικό και λογισμικό, να χρησιμοποιεί στοιχεία άλλου υπάρχοντος στο όχημα υλισμικού και λογισμικού, ή αμφότερα. Για την επικοινωνία με άλλα υπάρχοντα στο όχημα συστήματα υλισμικού, ο εποχούμενος εξοπλισμός μπορεί να χρησιμοποιεί τεχνολογίες διαφορετικές από εκείνες του πρώτου εδαφίου της παραγράφου 1, υπό την προϋπόθεση ότι διασφαλίζονται η ασφάλεια, η ποιότητα της υπηρεσίας και η ιδιωτικότητα. Ο εποχούμενος εξοπλισμός ΕΥΤ επιτρέπεται να διευκολύνει και άλλες υπηρεσίες πλην της είσπραξης διοδίων, υπό την προϋπόθεση ότι η διεξαγωγή των εν λόγω υπηρεσιών δεν διαταράσσει τις υπηρεσίες διοδίων σε οποιαδήποτε περιοχή ΕΥΤ. 6. Με την επιφύλαξη του δικαιώματος των κρατών μελών να θεσπίζουν συστήματα τηλεδιοδίων για ελαφρά οχήματα τα οποία βασίζονται σε δορυφορικό εντοπισμό θέσης ή κινητές επικοινωνίες, οι πάροχοι ΕΥΤ μπορούν να διαθέτουν έως τις 31 Δεκεμβρίου 2027 στους χρήστες ελαφρών οχημάτων εποχούμενο εξοπλισμό κατάλληλο για χρήση μόνον με την τεχνολογία μικροκυμάτων 5,8 GHz ο οποίος θα χρησιμοποιείται σε περιοχές ΕΥΤ οι οποίες δεν απαιτούν δορυφορικό εντοπισμό θέσης ή τεχνολογίες κινητών επικοινωνιών. ΚΕΦΑΛΑΙΟ II ΓΕΝΙΚΕΣ ΑΡΧΕΣ ΤΗΣ ΕΥΤ Άρθρο 4 Καταχώριση παρόχων ΕΥΤ Κάθε κράτος μέλος θεσπίζει διαδικασία για την καταχώριση των παρόχων ΕΥΤ σε μητρώο. Καταχωρίζονται οντότητες εγκατεστημένες στην επικράτειά του, οι οποίες υποβάλλουν σχετική αίτηση και οι οποίες μπορούν να αποδείξουν ότι πληρούν τις εξής προϋποθέσεις: α) διαθέτουν πιστοποίηση EN ISO 9001 ή άλλη ισοδύναμη· β) έχουν τον τεχνικό εξοπλισμό και τη δήλωση ΕΚ ή το πιστοποιητικό που βεβαιώνει τη συμμόρφωση των στοιχείων διαλειτουργικότητας με τις αντίστοιχες προδιαγραφές· γ) έχουν επάρκεια στην παροχή υπηρεσιών τηλεδιοδίων ή σε άλλους σχετικούς τομείς· δ) διαθέτουν κατάλληλη οικονομική επιφάνεια· ε) εφαρμόζουν ένα σχέδιο διαχείρισης κινδύνων, το οποίο ελέγχεται τουλάχιστον κάθε δύο χρόνια· και στ) παρέχουν εχέγγυα αξιοπιστίας. Άρθρο 5 Δικαιώματα και υποχρεώσεις των παρόχων ΕΥΤ 1. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι πάροχοι ΕΥΤ που έχουν καταχωρίσει στα μητρώα τους συνάπτουν συμβάσεις ΕΥΤ οι οποίες καλύπτουν όλες τις περιοχές ΕΥΤ στις επικράτειες τουλάχιστον τεσσάρων κρατών μελών εντός 36 μηνών από την καταχώρισή τους σύμφωνα με το άρθρο 4. Λαμβάνουν τα αναγκαία μέτρα ώστε να διασφαλίζουν ότι οι εν λόγω πάροχοι ΕΥΤ συνάπτουν συμβάσεις οι οποίες καλύπτουν όλες τις περιοχές ΕΥΤ σε ένα δεδομένο κράτος μέλος εντός προθεσμίας 24 μηνών από την ημερομηνία σύναψης της πρώτης σύμβασης στο εν λόγω κράτος μέλος, εξαιρουμένων των περιοχών ΕΥΤ στις οποίες οι αρμόδιοι φορείς χρέωσης διοδίων δεν συμμορφώνονται με το άρθρο 6 παράγραφος 3. 2. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι καταχωρισμένοι πάροχοι ΕΥΤ διατηρούν μονίμως την κάλυψη όλων των περιοχών ΕΥΤ από τη στιγμή που συνάπτουν συμβάσεις για τις εν λόγω περιοχές. Λαμβάνουν τα αναγκαία μέτρα ώστε να διασφαλίζουν ότι, όταν ένας πάροχος ΕΥΤ δεν είναι σε θέση να διατηρήσει την κάλυψη μιας περιοχής ΕΥΤ επειδή ο φορέας χρέωσης διοδίων δεν συμμορφώνεται με την παρούσα οδηγία, ο πάροχος ΕΥΤ επαναφέρει την κάλυψη της εν λόγω περιοχής το συντομότερο δυνατόν. 3. Τα κράτη μέλη λαμβάνουν τα αναγκαία μέτρα για να διασφαλίσουν ότι οι πάροχοι ΕΥΤ τους οποίους έχουν καταχωρίσει στα μητρώα τους, δημοσιεύουν τις πληροφορίες σχετικά με τις περιοχές ΕΥΤ που καλύπτουν και τις τυχόν αλλαγές σε αυτές, καθώς και, εντός ενός μηνός από την καταχώριση, λεπτομερή σχέδια σχετικά με οποιαδήποτε επέκταση της υπηρεσίας τους σε περαιτέρω περιοχές ΕΥΤ, με ετήσιες επικαιροποιήσεις. 4. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι, όποτε απαιτείται, οι πάροχοι ΕΥΤ τους οποίους έχουν καταχωρίσει στα μητρώα τους ή οι οποίοι παρέχουν ΕΥΤ στην επικράτειά τους, παρέχουν στους χρήστες ΕΥΤ εποχούμενο εξοπλισμό ο οποίος ικανοποιεί τις απαιτήσεις που προβλέπονται στην παρούσα οδηγία, καθώς και στις οδηγίες 2014/53/ΕΕ και 2014/30/ΕΕ του Ευρωπαϊκού Κοινοβουλίου και του Συμβουλίου. Δύνανται να ζητήσουν από τους σχετικούς παρόχους ΕΥΤ έγγραφα που να αποδεικνύουν ότι ικανοποιούνται οι εν λόγω απαιτήσεις. 5. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι πάροχοι ΕΥΤ που παρέχουν ΕΥΤ στην επικράτειά τους τηρούν καταλόγους των ακυρωμένων συσκευών εποχούμενου εξοπλισμού στο πλαίσιο των συμβάσεων ΕΥΤ που έχουν συνάψει με χρήστες ΕΥΤ. Λαμβάνουν τα αναγκαία μέτρα ώστε να διασφαλίζουν ότι η τήρηση των εν λόγω καταλόγων τελεί σε αυστηρή συμμόρφωση με τους ενωσιακούς κανόνες σχετικά με την προστασία των δεδομένων προσωπικού χαρακτήρα που προβλέπονται, μεταξύ άλλων, στον κανονισμό (ΕΕ) 2016/679 και στην οδηγία 2002/58/ΕΚ. 6. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι πάροχοι ΕΥΤ που έχουν καταχωρίσει στα μητρώα τους ανακοινώνουν στους χρήστες ΕΥΤ την πολιτική τους για τη σύναψη συμβάσεων. 7. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι πάροχοι ΕΥΤ που παρέχουν ΕΥΤ στην επικράτειά τους διαβιβάζουν στους φορείς χρέωσης διοδίων τις πληροφορίες που χρειάζονται για να υπολογίζουν και να επιβάλλουν το οδικό τέλος στα οχήματα των χρηστών ΕΥΤ ή ότι διαβιβάζουν στους φορείς χρέωσης διοδίων όλες τις αναγκαίες πληροφορίες προκείμενου αυτοί να επαληθεύσουν τον υπολογισμό του επιβαλλόμενου οδικού τέλους στα οχήματα των χρηστών ΕΥΤ από τους παρόχους ΕΥΤ. 8. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι πάροχοι ΕΥΤ που παρέχουν υπηρεσίες ΕΥΤ στην επικράτειά τους συνεργάζονται με τους φορείς χρέωσης διοδίων προκειμένου οι τελευταίοι να ταυτοποιούν ενδεχόμενους παραβάτες. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι, σε περίπτωση που υπάρχουν υπόνοιες περί μη καταβολής οδικού τέλους, ο φορέας χρέωσης διοδίων δύναται να λάβει από τον πάροχο ΕΥΤ τα δεδομένα που αφορούν τόσο το εμπλεκόμενο όχημα στην εικαζόμενη μη καταβολή οδικού τέλους όσο και τον ιδιοκτήτη ή τον κάτοχο του εν λόγω οχήματος ο οποίος είναι πελάτης του παρόχου ΕΥΤ. Τα εν λόγω δεδομένα καθίστανται αυτοστιγμεί διαθέσιμα από τον πάροχο ΕΥΤ. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι ο φορέας χρέωσης διοδίων δεν αποκαλύπτει τα δεδομένα αυτά σε άλλον πάροχο υπηρεσιών διοδίων. Λαμβάνουν τα αναγκαία μέτρα ώστε να διασφαλίζουν ότι, στις περιπτώσεις που ο φορέας χρέωσης διοδίων και ο πάροχος υπηρεσιών διοδίων ανήκουν σε μία και την αυτή οντότητα, τα δεδομένα χρησιμοποιούνται αποκλειστικά για τον σκοπό της ταυτοποίησης υπόπτων για παράβαση, ή σύμφωνα με το άρθρο 27 παράγραφος 3. 9. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι ο φορέας χρέωσης διοδίων που είναι υπεύθυνος για μια περιοχή ΕΥΤ εντός της επικράτειάς τους είναι σε θέση να λαμβάνει από πάροχο ΕΥΤ δεδομένα σχετικά με όλα τα οχήματα στην ιδιοκτησία ή την κατοχή πελατών του παρόχου ΕΥΤ, τα οποία έχουν, σε μια δεδομένη χρονική περίοδο, διέλθει οδικώς από την περιοχή ΕΥΤ για την οποία είναι υπεύθυνος ο φορέας χρέωσης διοδίων, καθώς επίσης δεδομένα σχετικά με τους ιδιοκτήτες ή τους κατόχους των εν λόγω οχημάτων, υπό την προϋπόθεση ότι ο φορέας χρέωσης διοδίων χρειάζεται τα εν λόγω δεδομένα προκειμένου να συμμορφωθεί με τις υποχρεώσεις του έναντι των φορολογικών αρχών. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι ο πάροχος ΕΥΤ παρέχει τα ζητούμενα δεδομένα το αργότερα δύο ημέρες από τη λήψη του αιτήματος. Λαμβάνουν τα αναγκαία μέτρα ώστε να διασφαλίζουν ότι ο φορέας χρέωσης διοδίων δεν αποκαλύπτει τα δεδομένα αυτά σε άλλον πάροχο υπηρεσιών διοδίων. Λαμβάνουν τα αναγκαία μέτρα ώστε να διασφαλίζουν ότι, στις περιπτώσεις που ο φορέας χρέωσης διοδίων και ο πάροχος υπηρεσιών διοδίων ανήκουν σε μία και την αυτή οντότητα, τα δεδομένα χρησιμοποιούνται αποκλειστικά για τον σκοπό της συμμόρφωσης του φορέα χρέωσης διοδίων με τις υποχρεώσεις του έναντι των φορολογικών αρχών. 10. Τα δεδομένα που παρέχονται από τους παρόχους ΕΥΤ στους φορείς χρέωσης διοδίων υφίστανται επεξεργασία σύμφωνα με τους ενωσιακούς κανόνες περί προστασίας δεδομένων προσωπικού χαρακτήρα ως έχουν στον κανονισμό (ΕΕ) 2016/679, καθώς επίσης σύμφωνα με τους εθνικούς νόμους, κανονισμούς και διοικητικές διατάξεις διά των οποίων μεταφέρθηκαν στο εθνικό δίκαιο οι οδηγίες 2002/58/ΕΚ και (ΕΕ) 2016/680. 11. Η Επιτροπή εκδίδει εκτελεστικές πράξεις, το αργότερο έως τις 19 Οκτωβρίου 2019, για τον περαιτέρω καθορισμό των υποχρεώσεων των παρόχων ΕΥΤ όσον αφορά: α) την παρακολούθηση της τήρησης του επιπέδου υπηρεσιών, και τη συνεργασία με τους φορείς χρέωσης διοδίων σε ελέγχους επαλήθευσης· β) τη συνεργασία με τους φορείς χρέωσης διοδίων κατά τη διενέργεια των δοκιμών συστημάτων των φορέων χρέωσης διοδίων· γ) την περιοδική συντήρηση και τεχνική υποστήριξη για τους χρήστες ΕΥΤ και εξατομίκευση του εποχούμενου εξοπλισμού· δ) την έκδοση τιμολογίων για τους χρήστες ΕΥΤ· ε) τις πληροφορίες που πρέπει να παρέχουν οι πάροχοι ΕΥΤ στους φορείς χρέωσης διοδίων και οι οποίες αναφέρονται στην παράγραφο 7· και στ) την ενημέρωση του χρήστη ΕΥΤ σχετικά με εντοπισθείσα παράλειψη δήλωσης διοδίων. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης η οποία αναφέρεται στο άρθρο 31 παράγραφος 2. Άρθρο 6 Δικαιώματα και υποχρεώσεις των φορέων χρέωσης διοδίων 1. Όταν μια περιοχή ΕΥΤ δεν πληροί τις τεχνικές και διαδικαστικές προϋποθέσεις διαλειτουργικότητας ΕΥΤ που προβλέπει η παρούσα οδηγία, τα κράτη μέλη στην επικράτεια των οποίων βρίσκεται η περιοχή ΕΥΤ λαμβάνουν τα αναγκαία μέτρα ώστε να διασφαλίσουν ότι ο αρμόδιος φορέας χρέωσης διοδίων αξιολογεί το πρόβλημα με τα ενδιαφερόμενα μέρη και, εάν εμπίπτει στη σφαίρα των αρμοδιοτήτων του, λαμβάνει διορθωτικά μέτρα προκειμένου να εξασφαλίσει τη διαλειτουργικότητα ΕΥΤ του συστήματος διοδίων. Όποτε απαιτείται, το κράτος μέλος επικαιροποιεί το μητρώο που αναφέρεται στο άρθρο 21 παράγραφος 1 σε σχέση με τις πληροφορίες που αναφέρονται στο στοιχείο α) αυτής. 2. Κάθε κράτος μέλος λαμβάνει τα αναγκαία μέτρα ώστε να διασφαλίζει ότι κάθε φορέας χρέωσης διοδίων που είναι υπεύθυνος για περιοχή ΕΥΤ στην επικράτεια του εν λόγω κράτους μέλους εκπονεί και τηρεί δήλωση περιοχής ΕΥΤ όπου παρατίθενται οι γενικοί όροι για τους παρόχους ΕΥΤ όσον αφορά την πρόσβασή τους στις εν λόγω περιοχές ΕΥΤ, σύμφωνα με τις εκτελεστικές πράξεις που αναφέρονται στην παράγραφο 9. Σε περίπτωση δημιουργίας νέου συστήματος τηλεδιοδίων στην επικράτεια ενός κράτους μέλους, το εν λόγω κράτος μέλος λαμβάνει τα αναγκαία μέτρα ώστε να διασφαλίζει ότι ο ορισθείς ως αρμόδιος για το σύστημα φορέας χρέωσης διοδίων δημοσιεύει εγκαίρως τη δήλωση περιοχής ΕΥΤ ώστε να παρέχεται η δυνατότητα πιστοποίησης των ενδιαφερόμενων παρόχων ΕΥΤ το αργότερο έναν μήνα πριν από την ημερομηνία έναρξης της επιχειρησιακής λειτουργίας του νέου συστήματος, λαμβανομένης δεόντως υπόψη της διάρκειας της διαδικασίας αξιολόγησης της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας σύμφωνα με το άρθρο 15 παράγραφος 1. Σε περίπτωση σημαντικής τροποποίησης ενός συστήματος τηλεδιοδίων στην επικράτεια ενός κράτους μέλους, το εν λόγω κράτος μέλος λαμβάνει τα αναγκαία μέτρα ώστε να διασφαλίζει ότι ο φορέας χρέωσης διοδίων που είναι αρμόδιος για το σύστημα δημοσιεύει εγκαίρως την επικαιροποιημένη δήλωση περιοχής ΕΥΤ ώστε να παρέχεται στους ήδη πιστοποιημένους παρόχους ΕΥΤ η δυνατότητα προσαρμογής των οικείων στοιχείων διαλειτουργικότητας στις νέες απαιτήσεις, καθώς και η δυνατότητα επαναπιστοποίησής τους, το αργότερο έναν μήνα πριν από την ημερομηνία έναρξης της επιχειρησιακής λειτουργίας του τροποποιημένου συστήματος, λαμβανομένης δεόντως υπόψη της διάρκειας της διαδικασίας αξιολόγησης της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας σύμφωνα με το άρθρο 15 παράγραφος 1. 3. Τα κράτη μέλη λαμβάνουν τα αναγκαία μέτρα ώστε να διασφαλίζουν ότι οι φορείς χρέωσης διοδίων που είναι υπεύθυνοι για περιοχές ΕΥΤ στην επικράτειά τους αποδέχονται χωρίς διάκριση κάθε πάροχο ΕΥΤ που ζητεί να παρέχει ΕΥΤ στις εν λόγω περιοχές ΕΥΤ. Η αποδοχή ενός παρόχου ΕΥΤ σε μια περιοχή ΕΥΤ υπόκειται στη συμμόρφωση του παρόχου με τις υποχρεώσεις και τους γενικούς όρους που καθορίζονται στη δήλωση περιοχής ΕΥΤ. Τα κράτη μέλη λαμβάνουν τα αναγκαία μέτρα για να εξασφαλίσουν ότι οι φορείς χρέωσης διοδίων δεν επιβάλλουν στους παρόχους ΕΥΤ την υποχρέωση χρήσης συγκεκριμένων τεχνικών λύσεων ή διαδικασιών που παρεμποδίζουν τη διαλειτουργικότητα των στοιχείων διαλειτουργικότητας ενός παρόχου ΕΥΤ με συστήματα ηλεκτρονικής είσπραξης διοδίων σε άλλες περιοχές ΕΥΤ. Σε περίπτωση που ένας φορέας χρέωσης διοδίων και ένας πάροχος ΕΥΤ δεν μπορούν να καταλήξουν σε συμφωνία, το θέμα μπορεί να υποβληθεί στο όργανο συμβιβασμού που είναι αρμόδιο για τη σχετική περιοχή διοδίων. 4. Κάθε κράτος μέλος λαμβάνει τα αναγκαία μέτρα ώστε να διασφαλίζει ότι οι συμβάσεις μεταξύ του φορέα χρέωσης διοδίων και του παρόχου ΕΥΤ, όσον αφορά την παροχή ΕΥΤ στην επικράτεια του εν λόγω κράτους μέλους, επιτρέπουν την έκδοση του τιμολογίου για το τέλος διοδίων στον χρήστη ΕΥΤ απευθείας από τον πάροχο ΕΥΤ. Ο φορέας χρέωσης διοδίων δύναται να ζητεί από τον πάροχο ΕΥΤ την έκδοση τιμολογίων για τον χρήστη εξ ονόματος και για λογαριασμό του φορέα χρέωσης διοδίων, και ο πάροχος ΕΥΤ συμμορφώνεται προς το αίτημα αυτό. 5. Το τέλος διοδίων που χρεώνουν οι φορείς χρέωσης διοδίων στους χρήστες ΕΥΤ δεν υπερβαίνει το αντίστοιχο εθνικό ή τοπικό τέλος διοδίων. Αυτό ισχύει με την επιφύλαξη του δικαιώματος των κρατών μελών να εισάγουν μειώσεις ή εκπτώσεις για την προώθηση της χρήσης τηλεδιοδίων. Όλες οι μειώσεις ή εκπτώσεις διοδίων για τους χρήστες εποχούμενου εξοπλισμού που προσφέρονται από κράτος μέλος ή από φορέα χρέωσης διοδίων είναι διαφανείς, ανακοινώνονται δημόσια και διατίθενται υπό τους ίδιους όρους όπως στους πελάτες των παρόχων ΕΥΤ. 6. Τα κράτη μέλη λαμβάνουν τα αναγκαία μέτρα για να διασφαλίσουν ότι οι φορείς χρέωσης διοδίων δέχονται στις δικές τους περιοχές ΕΥΤ κάθε λειτουργικό εποχούμενο εξοπλισμό από παρόχους ΕΥΤ με τους οποίους έχουν συμβατικές σχέσεις, που έχει πιστοποιηθεί σύμφωνα με τη διαδικασία που καθορίζεται στις εκτελεστικές πράξεις οι οποίες αναφέρονται στο άρθρο 15 παράγραφος 7 και που δεν εμφανίζεται σε κατάλογο ακυρωμένου εποχούμενου εξοπλισμού ο οποίος αναφέρεται στο άρθρο 5 παράγραφος 5. 7. Σε περίπτωση δυσλειτουργίας της ΕΥΤ που αποδίδεται στον φορέα χρέωσης διοδίων, ο φορέας χρέωσης διοδίων προβλέπει έναν υποβαθμισμένο τρόπο παροχής υπηρεσιών ο οποίος επιτρέπει στα οχήματα με τον εξοπλισμό που αναφέρεται στην παράγραφο 6 να κυκλοφορούν με ασφάλεια, με ελάχιστη καθυστέρηση και χωρίς να θεωρούνται ύποπτα μη καταβολής οδικού τέλους. 8. Τα κράτη μέλη λαμβάνουν τα αναγκαία μέτρα για να διασφαλίσουν ότι οι φορείς χρέωσης διοδίων συνεργάζονται κατά τρόπο που δεν εισάγει διακρίσεις με παρόχους ΕΥΤ ή κατασκευαστές ή κοινοποιημένους οργανισμούς, με σκοπό την αξιολόγηση της καταλληλότητας της χρήσης στοιχείων διαλειτουργικότητας στις οικείες περιοχές ΕΥΤ. 9. Η Επιτροπή εκδίδει εκτελεστικές πράξεις, το αργότερο έως τις 19 Οκτωβρίου 2019, για τον καθορισμό του ελάχιστου περιεχομένου της δήλωσης περιοχής ΕΥΤ, συμπεριλαμβανομένων: α) των απαιτήσεων για τους παρόχους ΕΥΤ· β) των διαδικαστικών όρων, συμπεριλαμβανομένων των εμπορικών όρων· γ) της διαδικασίας πιστοποίησης των παρόχων ΕΥΤ· και δ) των δεδομένων γενικού πλαισίου διοδίων. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης η οποία αναφέρεται στο άρθρο 31 παράγραφος 2. Άρθρο 7 Αμοιβές 1. Τα κράτη μέλη λαμβάνουν τα αναγκαία μέτρα για να διασφαλίσουν ότι οι πάροχοι ΕΥΤ δικαιούνται αμοιβή από τον φορέα χρέωσης διοδίων. 2. Τα κράτη μέλη λαμβάνουν τα αναγκαία μέτρα για να διασφαλίσουν ότι η μεθοδολογία για τον καθορισμό της αμοιβής των παρόχων ΕΥΤ είναι διαφανής, δεν εισάγει διακρίσεις και είναι η ίδια για όλους τους παρόχους ΕΥΤ που είναι πιστοποιημένοι σε μια δεδομένη περιοχή ΕΥΤ. Τα κράτη μέλη λαμβάνουν τα αναγκαία μέτρα για να διασφαλίσουν ότι η μεθοδολογία δημοσιεύεται ως μέρος των εμπορικών όρων στη δήλωση περιοχής ΕΥΤ. 3. Τα κράτη μέλη λαμβάνουν τα αναγκαία μέτρα για να διασφαλίσουν ότι στις περιοχές ΕΥΤ με κύριο πάροχο υπηρεσιών, η μεθοδολογία για τον υπολογισμό της αμοιβής των παρόχων ΕΥΤ ακολουθεί την ίδια διάρθρωση με την αμοιβή συγκρίσιμων υπηρεσιών που παρέχονται από τον κύριο πάροχο υπηρεσιών. Το ύψος της αμοιβής των παρόχων ΕΥΤ μπορεί να διαφέρει από την αμοιβή του κύριου παρόχου υπηρεσιών υπό την προϋπόθεση ότι αυτό δικαιολογείται από: α) το κόστος των ειδικών απαιτήσεων και υποχρεώσεων του κύριου παρόχου υπηρεσιών και όχι των παρόχων ΕΥΤ· και β) την ανάγκη αφαίρεσης από το ποσό της αμοιβής των παρόχων ΕΥΤ των σταθερών χρεώσεων που επιβάλλονται από τον φορέα χρέωσης διοδίων βάσει του κόστους το οποίο βαρύνει τον φορέα χρέωσης διοδίων για την παροχή, λειτουργία και συντήρηση συμβατού με την ΕΥΤ συστήματος στην περιοχή διοδίων του, συμπεριλαμβανομένου του κόστους της πιστοποίησης, εφόσον το κόστος αυτό δεν περιλαμβάνεται στην τιμή των διοδίων. Άρθρο 8 Διόδια 1. Τα κράτη μέλη λαμβάνουν τα αναγκαία μέτρα για να διασφαλίσουν ότι, όταν, για τον καθορισμό της χρέωσης διοδίων που εφαρμόζεται σε συγκεκριμένο όχημα υπάρχει απόκλιση μεταξύ της ταξινόμησης οχημάτων που χρησιμοποιούν ο πάροχος ΕΥΤ και ο φορέας χρέωσης διοδίων, υπερισχύει η ταξινόμηση του φορέα χρέωσης διοδίων, εκτός εάν μπορεί να αποδειχθεί σφάλμα. 2. Τα κράτη μέλη λαμβάνουν τα αναγκαία μέτρα για να διασφαλίσουν ότι ο φορέας χρέωσης διοδίων δικαιούται να απαιτήσει πληρωμή από πάροχο ΕΥΤ για οποιαδήποτε τεκμηριωμένη δήλωση διοδίων και τυχόν τεκμηριωμένη παράλειψη δήλωσης διοδίων σε σχέση με οποιοδήποτε λογαριασμό χρήστη ΕΥΤ που διαχειρίζεται ο συγκεκριμένος πάροχος ΕΥΤ. 3. Τα κράτη μέλη λαμβάνουν τα αναγκαία μέτρα για να διασφαλίσουν ότι, όταν ένας πάροχος ΕΥΤ έχει αποστείλει σε φορέα χρέωσης διοδίων τον κατάλογο ακυρωμένου εποχούμενου εξοπλισμού που προβλέπεται στο άρθρο 5 παράγραφος 5, ο πάροχος ΕΥΤ δεν φέρει ευθύνη για τυχόν περαιτέρω τέλη διοδίων που καταβάλλονται μέσω της χρήσης του ακυρωμένου εποχούμενου εξοπλισμού. Ο αριθμός εγγραφών στον κατάλογο ακυρωμένου εποχούμενου εξοπλισμού, η μορφή του καταλόγου και η συχνότητα της ενημέρωσής του συμφωνούνται μεταξύ των φορέων χρέωσης διοδίων και των παρόχων ΕΥΤ. 4. Τα κράτη μέλη λαμβάνουν τα αναγκαία μέτρα για να διασφαλίσουν ότι σε συστήματα διοδίων με μικροκύματα, οι φορείς χρέωσης διοδίων κοινοποιούν τεκμηριωμένες δηλώσεις διοδίων σε παρόχους ΕΥΤ για τέλη διοδίων που καταβάλλονται από τους αντίστοιχους χρήστες ΕΥΤ. 5. Η Επιτροπή εκδίδει κατ' εξουσιοδότηση πράξεις, σύμφωνα με το άρθρο 30, το αργότερο έως τις 19 Οκτωβρίου 2019, για τον καθορισμό των λεπτομερειών για την ταξινόμηση των οχημάτων για τους σκοπούς του καθορισμού των εφαρμοστέων συστημάτων χρέωσης, συμπεριλαμβανομένων των διαδικασιών που απαιτούνται για τη δημιουργία τέτοιων συστημάτων. Το σύνολο των παραμέτρων ταξινόμησης οχημάτων που θα υποστηρίζει η ΕΥΤ δεν περιορίζει την επιλογή συστημάτων χρέωσης από τους φορείς χρέωσης διοδίων. Η Επιτροπή εξασφαλίζει επαρκή ευελιξία, προκειμένου το σύνολο των παραμέτρων ταξινόμησης που θα υποστηρίζεται από την ΕΥΤ να εξελίσσεται σύμφωνα με προβλεπόμενες μελλοντικές ανάγκες. Οι πράξεις αυτές ισχύουν με την επιφύλαξη του ορισμού, στην οδηγία 1999/62/ΕΚ του Ευρωπαϊκού Κοινοβουλίου και του Συμβουλίου , των παραμέτρων σύμφωνα με τις οποίες διαφέρουν τα διόδια. Άρθρο 9 Λογιστική Τα κράτη μέλη λαμβάνουν τα αναγκαία μέτρα για να διασφαλίσουν ότι οι νομικές οντότητες που παρέχουν υπηρεσίες διοδίων τηρούν λογιστικά μητρώα τα οποία καθιστούν δυνατή τη σαφή διάκριση μεταξύ των εξόδων και των εσόδων που σχετίζονται με την παροχή υπηρεσιών διοδίων και εκείνων που σχετίζονται με άλλες δραστηριότητες. Οι πληροφορίες σχετικά με τα έξοδα και τα έσοδα που σχετίζονται με την παροχή υπηρεσιών διοδίων παρέχονται, κατόπιν αιτήματος, στο αρμόδιο όργανο συμβιβασμού ή δικαστικό όργανο. Τα κράτη μέλη λαμβάνουν επίσης τα αναγκαία μέτρα για να διασφαλίσουν ότι δεν επιτρέπονται οι διασταυρούμενες επιδοτήσεις μεταξύ των δραστηριοτήτων που διεξάγονται στο πλαίσιο του ρόλου του παρόχου υπηρεσιών διοδίων και άλλων δραστηριοτήτων. Άρθρο 10 Δικαιώματα και υποχρεώσεις των χρηστών ΕΥΤ 1. Τα κράτη μέλη λαμβάνουν τα αναγκαία μέτρα για να επιτρέπουν στους χρήστες ΕΥΤ να εγγράφονται στην ΕΥΤ μέσω οποιουδήποτε παρόχου ΕΥΤ, ανεξαρτήτως της ιθαγένειάς τους, κράτους μέλους κατοικίας ή του κράτους μέλους στο οποίο είναι ταξινομημένο το όχημα. Όταν συνάπτουν σύμβαση, οι χρήστες ΕΥΤ ενημερώνονται δεόντως σχετικά με έγκυρα μέσα πληρωμής και, σύμφωνα με τον κανονισμό (ΕΕ) 2016/679, σχετικά με την επεξεργασία των προσωπικών τους δεδομένων και τα δικαιώματα που προκύπτουν από την ισχύουσα νομοθεσία περί προστασίας προσωπικών δεδομένων. 2. Η καταβολή τέλους διοδίων από χρήστη ΕΥΤ στον οικείο πάροχο ΕΥΤ θεωρείται ως εκπλήρωση των υποχρεώσεων πληρωμής του χρήστη ΕΥΤ προς το σχετικό φορέα χρέωσης διοδίων. Εάν έχουν εγκατασταθεί ή υπάρχουν επί του οχήματος δύο ή περισσότερες συσκευές εποχούμενου εξοπλισμού, ο χρήστης της ΕΥΤ είναι υπεύθυνος για τη χρήση ή την ενεργοποίηση του εποχούμενου εξοπλισμού που είναι σχετικός με τη συγκεκριμένη περιοχή ΕΥΤ. 3. Η Επιτροπή εκδίδει κατ' εξουσιοδότηση πράξεις, σύμφωνα με το άρθρο 30, το αργότερο έως τις 19 Οκτωβρίου 2019, για τον περαιτέρω καθορισμό των υποχρεώσεων των χρηστών ΕΥΤ όσον αφορά: α) την παροχή δεδομένων στον πάροχο ΕΥΤ· και β) τη χρήση και τον χειρισμό του εποχούμενου εξοπλισμού. ΚΕΦΑΛΑΙΟ III ΟΡΓΑΝΟ ΣΥΜΒΙΒΑΣΜΟΥ Άρθρο 11 Σύσταση και καθήκοντα 1. Κάθε κράτος μέλος με τουλάχιστον μία περιοχή ΕΥΤ ορίζει ή συστήνει όργανο συμβιβασμού για τη διευκόλυνση της διαμεσολάβησης μεταξύ φορέων χρέωσης διοδίων με μια περιοχή ΕΥΤ που βρίσκεται στην επικράτειά του και παρόχων ΕΥΤ οι οποίοι έχουν συνάψει συμβάσεις ή βρίσκονται σε διαπραγματεύσεις σύναψης σύμβασης με τους εν λόγω φορείς χρέωσης διοδίων. 2. Το όργανο συμβιβασμού εξουσιοδοτείται, ιδίως, να ελέγχει ότι οι συμβατικοί όροι που επιβάλλει ένας φορέας χρέωσης διοδίων σε παρόχους ΕΥΤ δεν εισάγουν διακρίσεις. Εξουσιοδοτείται επίσης να ελέγχει ότι οι πάροχοι ΕΥΤ αμείβονται σύμφωνα με τις αρχές που προβλέπονται στο άρθρο 7. 3. Τα κράτη μέλη που αναφέρονται στην παράγραφο 1 λαμβάνουν τα αναγκαία μέτρα για τη διασφάλιση της ανεξαρτησίας του οργάνου συμβιβασμού τους, όσον αφορά την οργάνωση και τη νομική δομή του, από τα εμπορικά συμφέροντα των φορέων χρέωσης διοδίων και των παρόχων υπηρεσιών διοδίων. Άρθρο 12 Διαδικασία διαμεσολάβησης 1. Κάθε κράτος μέλος με τουλάχιστον μία περιοχή ΕΥΤ καθορίζει διαδικασία διαμεσολάβησης, ούτως ώστε ένας φορέας χρέωσης διοδίων ή ένας πάροχος ΕΥΤ να μπορεί να ζητεί από το αρμόδιο όργανο συμβιβασμού να παρεμβαίνει σε τυχόν διαφορά που αφορά τις συμβατικές σχέσεις ή τις διαπραγματεύσεις του. 2. Η διαδικασία διαμεσολάβησης της παραγράφου 1 προβλέπει ότι το όργανο συμβιβασμού δηλώνει εντός περιόδου ενός μηνός από την παραλαβή του αιτήματος παρέμβασης αν έχει στην κατοχή του όλα τα απαραίτητα έγγραφα για τη διαμεσολάβηση. 3. Η διαδικασία διαμεσολάβησης της παραγράφου 1 προβλέπει ότι το όργανο συμβιβασμού εκδίδει τη γνώμη του σχετικά με μια διαφορά το αργότερο έξι μήνες από την παραλαβή του αιτήματος παρέμβασης. 4. Προκειμένου να διευκολύνουν τα καθήκοντά του, τα κράτη μέλη εξουσιοδοτούν το όργανο συμβιβασμού να ζητεί σχετικές πληροφορίες από τους φορείς χρέωσης διοδίων, τους παρόχους ΕΥΤ και τρίτους που δραστηριοποιούνται στην παροχή της ΕΥΤ εντός του εν λόγω κράτους μέλους. 5. Τα κράτη μέλη με τουλάχιστον μία περιοχή ΕΥΤ και η Επιτροπή λαμβάνουν τα αναγκαία μέτρα για να ενθαρρύνουν την ανταλλαγή πληροφοριών μεταξύ των οργάνων συμβιβασμού σχετικά με το έργο, τις βασικές αρχές και τις πρακτικές τους. ΚΕΦΑΛΑΙΟ IV ΤΕΧΝΙΚΕΣ ΔΙΑΤΑΞΕΙΣ Άρθρο 13 Ενιαία συνεχής υπηρεσία Τα κράτη μέλη λαμβάνουν τα αναγκαία μέτρα για να διασφαλίζουν ότι η ΕΥΤ παρέχεται σε χρήστες ΕΥΤ ως ενιαία συνεχής υπηρεσία. Τούτο σημαίνει ότι: α) μετά την αποθήκευση ή τη δήλωση των παραμέτρων ταξινόμησης οχημάτων ή και τα δύο, περιλαμβανομένων των μεταβλητών, δεν απαιτείται καμία περαιτέρω ανθρώπινη παρέμβαση μέσα στο όχημα στη διάρκεια ενός ταξιδιού, εκτός εάν υπάρχει τροποποίηση στα χαρακτηριστικά του οχήματος· και β) η ανθρώπινη αλληλεπίδραση με ένα συγκεκριμένο τμήμα του εποχούμενου εξοπλισμού παραμένει η ίδια ανεξαρτήτως της περιοχής ΕΥΤ. Άρθρο 14 Πρόσθετα στοιχεία σχετικά με την ΕΥΤ 1. Τα κράτη μέλη λαμβάνουν τα αναγκαία μέτρα για να διασφαλίσουν ότι η αλληλεπίδραση των χρηστών ΕΥΤ με τους φορείς χρέωσης διοδίων στο πλαίσιο της ΕΥΤ περιορίζεται, κατά περίπτωση, στη διαδικασία τιμολόγησης σύμφωνα με το άρθρο 6 παράγραφος 4 και σε διαδικασίες εκτέλεσης. Οι αλληλεπιδράσεις μεταξύ χρηστών ΕΥΤ και παρόχων ΕΥΤ, ή του εποχούμενου εξοπλισμού, μπορεί να είναι συγκεκριμένες σε κάθε πάροχο ΕΥΤ, χωρίς να διακυβεύεται η διαλειτουργικότητα της ΕΥΤ. 2. Τα κράτη μέλη δύνανται να απαιτούν από τους παρόχους υπηρεσιών διοδίων, συμπεριλαμβανομένων των παρόχων ΕΥΤ, να παρέχουν, εφόσον το ζητούν οι αρχές των κρατών μελών, δεδομένα κίνησης σχετικά με τους πελάτες τους, με την επιφύλαξη της συμμόρφωσης με τους ισχύοντες κανόνες περί προστασίας δεδομένων. Τα εν λόγω δεδομένα χρησιμοποιούνται μόνο από τα κράτη μέλη για τον σκοπό των πολιτικών περί κυκλοφορίας και για την ενίσχυση της διαχείρισης της κυκλοφορίας και δεν χρησιμοποιούνται για την ταυτοποίηση των πελατών. 3. Η Επιτροπή εκδίδει, το αργότερο έως τις 19 Οκτωβρίου 2019, εκτελεστικές πράξεις που θεσπίζουν τις προδιαγραφές των ηλεκτρονικών διεπαφών μεταξύ των στοιχείων διαλειτουργικότητας των φορέων χρέωσης διοδίων, των παρόχων ΕΥΤ και των χρηστών ΕΥΤ, συμπεριλαμβανομένου, κατά περίπτωση, του περιεχομένου των μηνυμάτων που ανταλλάσσουν οι εν λόγω παράγοντες μέσω των εν λόγω διεπαφών. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 31 παράγραφος 2. Άρθρο 15 Στοιχεία διαλειτουργικότητας 1. Όταν ένα νέο σύστημα τηλεδιοδίων δημιουργείται στην επικράτεια κράτους μέλους, το εν λόγω κράτος μέλος λαμβάνει τα αναγκαία μέτρα για να εξασφαλίσει ότι ο ορισθείς φορέας χρέωσης διοδίων που είναι υπεύθυνος για το σύστημα καθορίζει και δημοσιεύει στη δήλωση περιοχής ΕΥΤ τον λεπτομερή προγραμματισμό της διαδικασίας αξιολόγησης της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας, που επιτρέπει την πιστοποίηση των ενδιαφερόμενων παρόχων ΕΥΤ το αργότερο ένα μήνα πριν από την έναρξη λειτουργίας του νέου συστήματος. Όταν ένα σύστημα τηλεδιοδίων στην επικράτεια κράτους μέλους τροποποιείται ουσιαστικά, το εν λόγω κράτος μέλος λαμβάνει τα αναγκαία μέτρα για να διασφαλίσει ότι ο φορέας χρέωσης διοδίων που είναι υπεύθυνος για το σύστημα καθορίζει και δημοσιεύει στη δήλωση περιοχής ΕΥΤ, εκτός από τα στοιχεία που αναφέρονται στο πρώτο εδάφιο, τον λεπτομερή προγραμματισμό της επαναξιολόγησης της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας των παρόχων ΕΥΤ οι οποίοι είναι ήδη πιστοποιημένοι στο σύστημα πριν από την ουσιαστική τροποποίησή του. Ο προγραμματισμός επιτρέπει την εκ νέου πιστοποίηση των ενδιαφερόμενων παρόχων ΕΥΤ το αργότερο ένα μήνα πριν από την έναρξη λειτουργίας του τροποποιημένου συστήματος. Ο φορέας χρέωσης διοδίων τηρεί τον εν λόγω προγραμματισμό. 2. Τα κράτη μέλη λαμβάνουν τα αναγκαία μέτρα για να διασφαλίσουν ότι κάθε φορέας χρέωσης διοδίων που είναι υπεύθυνος για μια περιοχή ΕΥΤ στην επικράτεια του εν λόγω κράτους μέλους δημιουργεί περιβάλλον δοκιμών στο οποίο ο πάροχος ΕΥΤ ή οι εξουσιοδοτημένοι εκπρόσωποί του μπορούν να ελέγχουν ότι ο εποχούμενος εξοπλισμός είναι κατάλληλος προς χρήση στην περιοχή ΕΥΤ του φορέα χρέωσης διοδίων και να λαμβάνουν πιστοποίηση της επιτυχούς ολοκλήρωσης των αντίστοιχων δοκιμών. Τα κράτη μέλη λαμβάνουν τα αναγκαία μέτρα για να επιτρέπουν στους φορείς χρέωσης διοδίων να δημιουργήσουν ενιαίο περιβάλλον δοκιμών για περισσότερες από μία περιοχές ΕΥΤ και να επιτρέπουν σε έναν εξουσιοδοτημένο εκπρόσωπο να ελέγχει την καταλληλότητα χρήσης ενός τύπου εποχούμενου εξοπλισμού εξ ονόματος περισσότερων του ενός παρόχων ΕΥΤ. Τα κράτη μέλη λαμβάνουν τα αναγκαία μέτρα για να επιτρέπουν στους φορείς χρέωσης διοδίων να απαιτούν από τους παρόχους ΕΥΤ ή τους εξουσιοδοτημένους εκπροσώπους τους να καλύπτουν το κόστος των αντίστοιχων δοκιμών. 3. Τα κράτη μέλη δεν απαγορεύουν, δεν περιορίζουν και δεν εμποδίζουν τη διάθεση στην αγορά στοιχείων διαλειτουργικότητας προς χρήση στην ΕΥΤ, εφόσον φέρουν τη σήμανση CE ή συνοδεύονται είτε από δήλωση συμμόρφωσης προς τις προδιαγραφές είτε από δήλωση καταλληλότητας χρήσης ή και τα δύο. Ειδικότερα, τα κράτη μέλη δεν απαιτούν τη διενέργεια ελέγχων που έχουν ήδη πραγματοποιηθεί στο πλαίσιο της διαδικασίας για τον έλεγχο της συμμόρφωσης προς τις προδιαγραφές ή της καταλληλότητας χρήσης ή και τα δύο. 4. Η Επιτροπή εκδίδει κατ' εξουσιοδότηση πράξεις, σύμφωνα με το άρθρο 30, το αργότερο έως τις 19 Οκτωβρίου 2019, για τον καθορισμό των απαιτήσεων για τα στοιχεία διαλειτουργικότητας όσον αφορά την ασφάλεια και την υγεία, την αξιοπιστία και τη διαθεσιμότητα, την προστασία του περιβάλλοντος, την τεχνική συμβατότητα, την ασφάλεια και την ιδιωτικότητα, καθώς και τη λειτουργία και τη διαχείριση. 5. Η Επιτροπή εκδίδει κατ' εξουσιοδότηση πράξεις, σύμφωνα με το άρθρο 30, το αργότερο έως τις 19 Οκτωβρίου 2019, για τον καθορισμό των γενικών απαιτήσεων για τις υποδομές όσον αφορά: α) την ακρίβεια των δεδομένων της δήλωσης διοδίων με σκοπό τη διασφάλιση της ίσης μεταχείρισης μεταξύ των χρηστών ΕΥΤ όσον αφορά τα διόδια και τα τέλη· β) τον εντοπισμό του αρμόδιου παρόχου ΕΥΤ μέσω του εποχούμενου εξοπλισμού· γ) τη χρήση ανοικτών προτύπων για τα στοιχεία διαλειτουργικότητας του εξοπλισμού ΕΥΤ· δ) την ενσωμάτωση του εποχούμενου εξοπλισμού στο όχημα· ε) την επισήμανση της απαίτησης για πληρωμή οδικού τέλους στον οδηγό. 6. Η Επιτροπή εκδίδει εκτελεστικές πράξεις, το αργότερο έως τις 19 Οκτωβρίου 2019, για τον καθορισμό των ακόλουθων ειδικών απαιτήσεων για τις υποδομές: α) απαιτήσεις για κοινά πρωτόκολλα επικοινωνίας μεταξύ των φορέων χρέωσης διοδίων και του εξοπλισμού των παρόχων ΕΥΤ· β) απαιτήσεις σχετικά με τους μηχανισμούς με τους οποίους οι φορείς χρέωσης διοδίων διαπιστώνουν κατά πόσον ένα όχημα που κυκλοφορεί στην περιοχή ΕΥΤ τους είναι εξοπλισμένο με έγκυρο και λειτουργικό εποχούμενο εξοπλισμό· γ) απαιτήσεις για τη διεπαφή ανθρώπου-μηχανής στον εποχούμενο εξοπλισμό· δ) απαιτήσεις που ισχύουν ειδικά για τα στοιχεία διαλειτουργικότητας σε συστήματα διοδίων που βασίζονται σε τεχνολογίες μικροκυμάτων· και ε) απαιτήσεις που ισχύουν ειδικά για τα στοιχεία διαλειτουργικότητας σε συστήματα διοδίων που βασίζονται στο παγκόσμιο δορυφορικό σύστημα πλοήγησης (GNSS). Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 31 παράγραφος 2. 7. Η Επιτροπή εκδίδει εκτελεστικές πράξεις, το αργότερο έως τις 19 Οκτωβρίου 2019, για τον καθορισμό της διαδικασίας που πρέπει να εφαρμόζεται από τα κράτη μέλη για την αξιολόγηση της συμμόρφωσης προς τις προδιαγραφές και της καταλληλότητας χρήσης των στοιχείων διαλειτουργικότητας, συμπεριλαμβανομένων του περιεχομένου και της μορφής των δηλώσεων ΕΚ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 31 παράγραφος 2. ΚΕΦΑΛΑΙΟ V ΡΗΤΡΕΣ ΔΙΑΣΦΑΛΙΣΗΣ Άρθρο 16 Διαδικασία διασφάλισης 1. Όταν ένα κράτος μέλος έχει λόγους να θεωρεί ότι τα στοιχεία διαλειτουργικότητας που φέρουν σήμανση CE και διατίθενται στην αγορά, ενδέχεται, όταν χρησιμοποιούνται σύμφωνα με τον προορισμό τους, να μην ικανοποιούν τις σχετικές απαιτήσεις, λαμβάνει κάθε αναγκαίο μέτρο για να περιορίσει το πεδίο εφαρμογής τους, να απαγορεύσει τη χρήση τους ή να τα αποσύρει από την αγορά. Το κράτος μέλος ενημερώνει αμέσως την Επιτροπή για τα μέτρα που έλαβε και αναφέρει τους λόγους της απόφασής του, διευκρινίζοντας, μεταξύ άλλων, αν η μη συμμόρφωση οφείλεται σε: α) κακή εφαρμογή των τεχνικών προδιαγραφών· ή β) ανεπάρκεια των τεχνικών προδιαγραφών. 2. Η Επιτροπή διεξάγει διαβουλεύσεις με το ενδιαφερόμενο κράτος μέλος, τον κατασκευαστή, τον πάροχο ΕΥΤ ή τους εξουσιοδοτημένους εκπροσώπους τους που είναι εγκατεστημένοι στην Ένωση το συντομότερο δυνατό. Εάν, μετά τη διαβούλευση αυτή, η Επιτροπή διαπιστώσει ότι το μέτρο είναι δικαιολογημένο, ενημερώνει αμέσως το ενδιαφερόμενο κράτος μέλος, καθώς και τα άλλα κράτη μέλη. Ωστόσο, εάν μετά από τη διαβούλευση αυτή, η Επιτροπή διαπιστώσει ότι το μέτρο είναι αδικαιολόγητο, ενημερώνει αμέσως το ενδιαφερόμενο κράτος μέλος, καθώς και τον κατασκευαστή ή τον εξουσιοδοτημένο εκπρόσωπό του που είναι εγκατεστημένος στην Ένωση και τα άλλα κράτη μέλη. 3. Όταν τα στοιχεία διαλειτουργικότητας που φέρουν τη σήμανση CE δεν συμμορφώνονται με τις απαιτήσεις διαλειτουργικότητας, το αρμόδιο κράτος μέλος απαιτεί από τον κατασκευαστή ή τον εξουσιοδοτημένο εκπρόσωπό του που είναι εγκατεστημένος στην Ένωση να επαναφέρει το στοιχείο διαλειτουργικότητας σε κατάσταση συμμόρφωσης προς τις προδιαγραφές ή καταλληλότητας χρήσης, ή και τα δύο, σύμφωνα με τους όρους που έχει θεσπίσει το εν λόγω κράτος μέλος και ενημερώνει την Επιτροπή και τα άλλα κράτη μέλη. Άρθρο 17 Διαφάνεια των αξιολογήσεων Όλες οι αποφάσεις που λαμβάνονται από κράτη μέλη ή φορείς χρέωσης διοδίων και αφορούν την αξιολόγηση της συμμόρφωσης προς τις προδιαγραφές ή της καταλληλότητας χρήσης των στοιχείων διαλειτουργικότητας και όλες οι αποφάσεις οι οποίες λαμβάνονται κατ' εφαρμογήν του άρθρου 16 αιτιολογούνται λεπτομερώς. Κοινοποιούνται το συντομότερο δυνατόν στους ενδιαφερόμενους κατασκευαστές, παρόχους ΕΥΤ ή στους εξουσιοδοτημένους εκπροσώπους τους, με αναφορά των μέσων προσφυγής που προβλέπει η ισχύουσα στο ενδιαφερόμενο κράτος μέλος νομοθεσία και των προθεσμιών της άσκησής τους. ΚΕΦΑΛΑΙΟ VI ΔΙΟΙΚΗΤΙΚΕΣ ΡΥΘΜΙΣΕΙΣ Άρθρο 18 Ενιαίο γραφείο επαφής Κάθε κράτος μέλος με δύο τουλάχιστον περιοχές ΕΥΤ στην επικράτειά του ορίζει ενιαίο γραφείο επαφής για τους παρόχους ΕΥΤ. Το κράτος μέλος δημοσιοποιεί τα στοιχεία επικοινωνίας του γραφείου αυτού, και τα παρέχει, κατόπιν αιτήματος, στους ενδιαφερόμενους παρόχους ΕΥΤ. Το κράτη μέλος λαμβάνει τα αναγκαία μέτρα για να διασφαλίσει ότι, κατόπιν αιτήματος του παρόχου ΕΥΤ, το γραφείο επαφής διευκολύνει και συντονίζει την έγκαιρη διοικητική επικοινωνία μεταξύ του παρόχου ΕΥΤ και των φορέων χρέωσης διοδίων που είναι αρμόδιοι για τις περιοχές ΕΥΤ στην επικράτεια του κράτους μέλους. Το γραφείο επαφής μπορεί να είναι φυσικό πρόσωπο ή δημόσιος ή ιδιωτικός φορέας. Άρθρο 19 Κοινοποιημένοι οργανισμοί 1. Τα κράτη μέλη κοινοποιούν στην Επιτροπή και στα άλλα κράτη μέλη τους οργανισμούς οι οποίοι έχουν επιφορτιστεί με τη διενέργεια ή την επίβλεψη της διαδικασίας αξιολόγησης της συμμόρφωσης προς τις προδιαγραφές ή της καταλληλότητας χρήσης που αναφέρεται στις εκτελεστικές πράξεις οι οποίες αναφέρονται στο άρθρο 15 παράγραφος 7, αναφέροντας τον τομέα αρμοδιότητας του καθενός και τον αναγνωριστικό αριθμό τον οποίο προηγουμένως έχει λάβει από την Επιτροπή. Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης τον κατάλογο των εν λόγω οργανισμών με τον αναγνωριστικό αριθμό και τους τομείς αρμοδιότητάς τους και τον ενημερώνει. 2. Τα κράτη μέλη εφαρμόζουν τα κριτήρια που προβλέπονται στις κατ' εξουσιοδότηση πράξεις που αναφέρονται στην παράγραφο 5 του παρόντος άρθρου για την αξιολόγηση των προς κοινοποίηση οργανισμών. Οι οργανισμοί οι οποίοι πληρούν τα κριτήρια αξιολόγησης που προβλέπονται στα σχετικά ευρωπαϊκά πρότυπα τεκμαίρεται ότι πληρούν τα προαναφερόμενα κριτήρια. 3. Τα κράτη μέλη αποσύρουν την έγκριση που έχουν χορηγήσει σε οργανισμό ο οποίος δεν πληροί πλέον τα κριτήρια που προβλέπονται στις κατ' εξουσιοδότηση πράξεις οι οποίες αναφέρονται στην παράγραφο 5 του παρόντος άρθρου. Ενημερώνουν αμέσως την Επιτροπή και τα άλλα κράτη μέλη. 4. Όποτε ένα κράτος μέλος ή η Επιτροπή θεωρεί ότι ένας οργανισμός κοινοποιημένος από άλλο κράτος μέλος δεν πληροί πλέον τα κριτήρια που προβλέπονται στις κατ' εξουσιοδότηση πράξεις που αναφέρονται στην παράγραφο 5 του παρόντος άρθρου, το θέμα παραπέμπεται στην επιτροπή τηλεδιοδίων που αναφέρεται στο άρθρο 31 παράγραφος 1, η οποία και διατυπώνει τη γνώμη της εντός τριών μηνών. Με βάση τη γνώμη της εν λόγω επιτροπής, η Επιτροπή ενημερώνει το ενδιαφερόμενο κράτος μέλος που κοινοποίησε τον οργανισμό για κάθε τροποποίηση που είναι αναγκαία προκειμένου ο κοινοποιημένος οργανισμός να μπορέσει να διατηρήσει το καθεστώς το οποίο του έχει αναγνωριστεί. 5. Η Επιτροπή εκδίδει κατ' εξουσιοδότηση πράξεις, σύμφωνα με το άρθρο 30, το αργότερο έως τις 19 Οκτωβρίου 2019, για τον καθορισμό των ελάχιστων κριτηρίων επιλεξιμότητας για τους κοινοποιημένους οργανισμούς. Άρθρο 20 Ομάδα συντονισμού Μια ομάδα συντονισμού των οργανισμών που κοινοποιούνται σύμφωνα με το άρθρο 19 παράγραφος 1 (η "ομάδα συντονισμού") συγκροτείται ως ομάδα εργασίας της επιτροπής τηλεδιοδίων που αναφέρεται στο άρθρο 31 παράγραφος 1, σύμφωνα με τον εσωτερικό κανονισμό της εν λόγω επιτροπής. Άρθρο 21 Μητρώα 1. Για τους σκοπούς της εφαρμογής της παρούσας οδηγίας, κάθε κράτος μέλος τηρεί εθνικό ηλεκτρονικό μητρώο που αφορά: α) τις περιοχές ΕΥΤ οι οποίες υπάγονται στην επικράτειά του, περιλαμβανομένων πληροφοριών σχετικά με: i) τους αντίστοιχους φορείς χρέωσης διοδίων, ii) τις τεχνολογίες διοδίων που χρησιμοποιούνται, iii) τα δεδομένα γενικού πλαισίου διοδίων, iv) τη δήλωση περιοχής ΕΥΤ, και v) τους παρόχους ΕΥΤ που έχουν συνάψει συμβάσεις ΕΥΤ με τους φορείς χρέωσης διοδίων που δραστηριοποιούνται στο έδαφος του εν λόγω κράτους μέλους. i) τους αντίστοιχους φορείς χρέωσης διοδίων, ii) τις τεχνολογίες διοδίων που χρησιμοποιούνται, iii) τα δεδομένα γενικού πλαισίου διοδίων, iv) τη δήλωση περιοχής ΕΥΤ, και v) τους παρόχους ΕΥΤ που έχουν συνάψει συμβάσεις ΕΥΤ με τους φορείς χρέωσης διοδίων που δραστηριοποιούνται στο έδαφος του εν λόγω κράτους μέλους.i) τους αντίστοιχους φορείς χρέωσης διοδίων,ii) τις τεχνολογίες διοδίων που χρησιμοποιούνται,iii) τα δεδομένα γενικού πλαισίου διοδίων,iv) τη δήλωση περιοχής ΕΥΤ, καιv) τους παρόχους ΕΥΤ που έχουν συνάψει συμβάσεις ΕΥΤ με τους φορείς χρέωσης διοδίων που δραστηριοποιούνται στο έδαφος του εν λόγω κράτους μέλους. β) τους παρόχους ΕΥΤ των οποίων η καταχώριση έχει εγκριθεί, σύμφωνα με το άρθρο 4· και γ) τα στοιχεία επικοινωνίας του ενιαίου γραφείου επαφής που αναφέρεται στο άρθρο 18 για την ΕΥΤ, μεταξύ των οποίων διεύθυνση ηλεκτρονικού ταχυδρομείου και αριθμός τηλεφώνου. Εκτός εάν ορίζεται διαφορετικά, τα κράτη μέλη ελέγχουν τουλάχιστον μία φορά τον χρόνο ότι οι απαιτήσεις των στοιχείων α), δ), ε) και στ) του άρθρου 4 εξακολουθούν να πληρούνται και ενημερώνουν το μητρώο ανάλογα. Το μητρώο περιέχει επίσης τα συμπεράσματα του ελέγχου που προβλέπεται στο άρθρο 4 στοιχείο ε). Ένα κράτος μέλος δεν ευθύνεται για τις πράξεις των παρόχων ΕΥΤ που αναφέρονται στο μητρώο του. 2. Τα κράτη μέλη λαμβάνουν τα απαραίτητα μέτρα για να διασφαλίσουν ότι όλα τα δεδομένα που περιλαμβάνονται στο εθνικό ηλεκτρονικό μητρώο είναι ενημερωμένα και ακριβή. 3. Τα μητρώα είναι ηλεκτρονικά προσβάσιμα στο κοινό. 4. Τα μητρώα αυτά είναι διαθέσιμα από τις 19 Οκτωβρίου 2021. 5. Στο τέλος κάθε ημερολογιακού έτους, οι αρχές των κρατών μελών που είναι υπεύθυνες για τα μητρώα διαβιβάζουν στην Επιτροπή με ηλεκτρονικά μέσα τα μητρώα των περιοχών ΕΥΤ και των παρόχων ΕΥΤ. Η Επιτροπή θέτει τις πληροφορίες στη διάθεση των άλλων κρατών μελών. Τυχόν ανακολουθίες σε σχέση με την κατάσταση σε ένα κράτος μέλος γνωστοποιούνται στο κράτος μέλος καταχώρισης και στην Επιτροπή. ΚΕΦΑΛΑΙΟ VII ΠΙΛΟΤΙΚΑ ΣΥΣΤΗΜΑΤΑ Άρθρο 22 Πιλοτικά συστήματα διοδίων 1. Προκειμένου να υπάρχει δυνατότητα για τεχνική ανάπτυξη της ΕΥΤ, τα κράτη μέλη δύνανται προσωρινώς να επιτρέψουν, σε περιορισμένα τμήματα της δικής τους περιοχής διοδίων και παράλληλα με το συμβατό με την ΕΥΤ σύστημα, τη λειτουργία πιλοτικών συστημάτων διοδίων που ενσωματώνουν νέες τεχνολογίες ή έννοιες στον τομέα των διοδίων, οι οποίες δεν συμμορφώνονται με μία ή περισσότερες διατάξεις της παρούσας οδηγίας. 2. Οι πάροχοι ΕΥΤ δεν υποχρεούνται να συμμετάσχουν στα πιλοτικά συστήματα διοδίων. 3. Πριν από την έναρξη πιλοτικού συστήματος διοδίων, το ενδιαφερόμενο κράτος μέλος ζητεί την έγκριση της Επιτροπής. Η Επιτροπή εκδίδει την έγκριση ή την απορρίπτει, με τη μορφή απόφασης, εντός έξι μηνών από τη στιγμή που παρέλαβε το αίτημα. Η Επιτροπή μπορεί να απορρίψει την έγκριση αυτή, εάν το πιλοτικό σύστημα διοδίων θα μπορούσε να βλάψει την ορθή λειτουργία του κανονικού συστήματος τηλεδιοδίων ή της ΕΥΤ. Η αρχική περίοδος της εν λόγω άδειας δεν υπερβαίνει τα τρία έτη. ΚΕΦΑΛΑΙΟ VIII ΑΝΤΑΛΛΑΓΗ ΠΛΗΡΟΦΟΡΙΩΝ ΟΣΟΝ ΑΦΟΡΑ ΤΗ ΜΗ ΚΑΤΑΒΟΛΗ ΔΙΟΔΙΩΝ Άρθρο 23 Διαδικασία ανταλλαγής πληροφοριών μεταξύ των κρατών μελών 1. Προκειμένου να ταυτοποιηθεί το όχημα, και ο ιδιοκτήτης ή ο κάτοχος του εν λόγω οχήματος, για το οποίο έχει διαπιστωθεί μη καταβολή οδικού τέλους, κάθε κράτος μέλος χορηγεί πρόσβαση μόνο στα εθνικά σημεία επαφής άλλων κρατών μελών στα κάτωθι δεδομένα εθνικής ταξινόμησης των οχημάτων, με την αρμοδιότητα να διενεργούν σχετική αυτόματη αναζήτηση: α) δεδομένα των οχημάτων και β) δεδομένα του ιδιοκτήτη ή του κατόχου του οχήματος. Τα υπό α) και β) στοιχεία των δεδομένων που είναι αναγκαία για τη διεξαγωγή αυτόματης έρευνας πληρούν το παράρτημα I. 2. Για την ανταλλαγή των δεδομένων που αναφέρονται στην παράγραφο 1, κάθε κράτος μέλος ορίζει εθνικό σημείο επαφής. Τα κράτη μέλη λαμβάνουν τα αναγκαία μέτρα για να διασφαλίσουν ότι η ανταλλαγή πληροφοριών μεταξύ των κρατών μελών πραγματοποιείται αποκλειστικά μεταξύ των εθνικών σημείων επαφής. Οι εξουσίες των εθνικών σημείων επαφής διέπονται από το εφαρμοστέο δίκαιο του οικείου κράτους μέλους. Κατά την εν λόγω διαδικασία ανταλλαγής δεδομένων, ιδιαίτερη προσοχή δίνεται στην κατάλληλη προστασία των προσωπικών δεδομένων. 3. Κατά τη διεξαγωγή αυτόματης αναζήτησης υπό μορφή εξερχόμενης αίτησης, το εθνικό σημείο επαφής του κράτους μέλους στο έδαφος του οποίου δεν καταβλήθηκε οδικό τέλος χρησιμοποιεί τον πλήρη αριθμό ταξινόμησης. Οι εν λόγω αυτόματες αναζητήσεις διεξάγονται σύμφωνα με τις διαδικασίες που αναφέρονται στο παράρτημα κεφάλαιο 3 σημεία 2 και 3 της απόφασης 2008/616/ΔΕΥ του Συμβουλίου και σύμφωνα με τις απαιτήσεις του παραρτήματος I της παρούσας οδηγίας. Τα κράτη μέλη στο έδαφος των οποίων δεν καταβλήθηκε οδικό τέλος, χρησιμοποιούν τα δεδομένα που λαμβάνουν για να εξακριβώσουν το πρόσωπο που είναι υπεύθυνο για τη μη καταβολή του συγκεκριμένου τέλους. 4. Τα κράτη μέλη λαμβάνουν τα αναγκαία μέτρα για να διασφαλίσουν ότι η ανταλλαγή πληροφοριών διεξάγεται μέσω της λογισμικής εφαρμογής του Ευρωπαϊκού Συστήματος Πληροφοριών για Οχήματα και Άδειες Οδήγησης (Eucaris) και των τροποποιημένων μορφών του λογισμικού αυτού, σύμφωνα με το παράρτημα I της παρούσας οδηγίας και με το παράρτημα κεφάλαιο 3 σημεία 2 και 3 της απόφασης 2008/616/ΔΕΥ. 5. Κάθε κράτος μέλος αναλαμβάνει το δικό του κόστος που προκύπτει από τη διαχείριση, τη χρήση και τη συντήρηση των εφαρμογών λογισμικού που αναφέρονται στην παράγραφο 4. Άρθρο 24 Ενημερωτική επιστολή για μη καταβολή οδικού τέλους 1. Τα κράτη μέλη στο έδαφος των οποίων δεν καταβλήθηκε οδικό τέλος αποφασίζουν εάν θα κινήσουν διαδικασίες για μη καταβολή οδικού τέλους. Εφόσον το κράτος μέλος στο έδαφος του οποίου δεν καταβλήθηκε οδικό τέλος αποφασίσει να κινήσει τις εν λόγω διαδικασίες, ενημερώνει, σύμφωνα με το οικείο εθνικό δίκαιο, τον ιδιοκτήτη, τον κάτοχο του οχήματος ή τον καθ' οποιονδήποτε τρόπο ταυτοποιημένο ύποπτο της μη καταβολής οδικού τέλους. Η εν λόγω ενημέρωση περιλαμβάνει, όπως ορίζει το οικείο εθνικό δίκαιο, τις έννομες συνέπειες για μη καταβολή οδικού τέλους στο έδαφος του κράτους μέλους όπου δεν καταβλήθηκε οδικό τέλος σύμφωνα με το δίκαιο του συγκεκριμένου κράτους μέλους. 2. Στην ενημερωτική επιστολή του προς τον ιδιοκτήτη, τον κάτοχο του οχήματος ή τον καθ' οποιονδήποτε τρόπο ταυτοποιημένο ύποπτο της μη καταβολής οδικού τέλους, το κράτος μέλος στο έδαφος του οποίου δεν καταβλήθηκε οδικό τέλος περιλαμβάνει, σύμφωνα με το εθνικό του δίκαιο, κάθε σχετική πληροφορία, και ιδίως τον χαρακτήρα της μη καταβολής οδικού τέλους, τον τόπο, την ημερομηνία και την ώρα της μη καταβολής οδικού τέλους, τον τίτλο των διατάξεων του εθνικού δικαίου που παραβιάσθηκαν και την κύρωση, τα δικαιώματα προσφυγής και πρόσβασης στις πληροφορίες και, κατά περίπτωση, τα δεδομένα της συσκευής που χρησιμοποιήθηκε για την ανίχνευση της μη καταβολής οδικού τέλους. Προς τον σκοπό αυτό, το κράτος μέλος στο έδαφος του οποίου δεν καταβλήθηκε οδικό τέλος βασίζει την ενημερωτική επιστολή στο υπόδειγμα του παραρτήματος II. 3. Εφόσον το κράτος μέλος στο έδαφος του οποίου δεν καταβλήθηκε οδικό τέλος αποφασίσει να κινήσει διαδικασίες για μη καταβολή οδικού τέλους, για να διασφαλισθεί η τήρηση των θεμελιωδών δικαιωμάτων, αποστέλλει την ενημερωτική επιστολή στη γλώσσα του εγγράφου ταξινόμησης του οχήματος, εφόσον υπάρχει, ή σε μία από τις επίσημες γλώσσες του κράτους μέλους ταξινόμησης. Άρθρο 25 Επακόλουθες διαδικασίες από τις οντότητες που είναι υπεύθυνες για την είσπραξη του τέλους 1. Το κράτος μέλος στο έδαφος του οποίου δεν καταβλήθηκε οδικό τέλος μπορεί να παράσχει στην οντότητα που είναι υπεύθυνη για την είσπραξη του οδικού τέλους τα δεδομένα που προκύπτουν από τη διαδικασία του άρθρου 23 παράγραφος 1, μόνον εφόσον πληρούνται οι ακόλουθες προϋποθέσεις: α) τα διαβιβαζόμενα δεδομένα περιορίζονται σε όσα έχει ανάγκη η εν λόγω οντότητα για να εισπράξει το οφειλόμενο οδικό τέλος· β) η διαδικασία είσπραξης του οφειλόμενου οδικού τέλους συμμορφώνεται με τη διαδικασία που προβλέπεται στο άρθρο 24· γ) η εμπλεκόμενη οντότητα είναι υπεύθυνη για την εκτέλεση αυτής της διαδικασίας· και δ) η συμμόρφωση με το ένταλμα πληρωμής που έχει εκδοθεί από την οντότητα που λαμβάνει τα δεδομένα θέτει τέρμα στη μη καταβολή οδικού τέλους. 2. Τα κράτη μέλη διασφαλίζουν ότι τα δεδομένα που παρέχονται στην υπεύθυνη οντότητα χρησιμοποιούνται αποκλειστικά για τον σκοπό της είσπραξης του οφειλόμενου οδικού τέλους και διαγράφονται αμέσως μόλις καταβληθεί το οδικό τέλος ή, αν η μη καταβολή συνεχιστεί, εντός εύλογου χρονικού διαστήματος από τη διαβίβαση των δεδομένων, το οποίο πρόκειται να καθορίζεται από το κράτος μέλος. Άρθρο 26 Υποβολή εκθέσεων από τα κράτη μέλη στην Επιτροπή Κάθε κράτος μέλος αποστέλλει αναλυτική έκθεση στην Επιτροπή έως τις 19 Απριλίου 2023 και στη συνέχεια ανά τριετία. Η αναλυτική έκθεση περιέχει τον αριθμό αυτόματων αναζητήσεων στο εθνικό σημείο επαφής του κράτους μέλους ταξινόμησης που πραγματοποίησε το κράτος μέλος στο έδαφος του οποίου δεν καταβλήθηκε οδικό τέλος, μετά από μη καταβολή οδικών τελών που συνέβη στο έδαφός του και τον αριθμό των αιτήσεων αναζήτησης που δεν απαντήθηκαν. Η αναλυτική έκθεση περιέχει επίσης περιγραφή της κατάστασης σε εθνικό επίπεδο όσον αφορά τον έλεγχο της μη καταβολής οδικών τελών, με βάση το ποσοστό των περιπτώσεων μη καταβολής οδικών τελών για τις οποίες εστάλησαν ενημερωτικές επιστολές. Άρθρο 27 Προστασία των δεδομένων 1. Ο κανονισμός (ΕΕ) 2016/679 και οι εθνικές νομοθετικές, κανονιστικές και διοικητικές διατάξεις μεταφοράς των οδηγιών 2002/58/ΕΚ και (ΕΕ) 2016/680 στο δίκαιο των κρατών μελών εφαρμόζονται στην επεξεργασία των δεδομένων προσωπικού χαρακτήρα βάσει της παρούσας οδηγίας. 2. Τα κράτη μέλη λαμβάνουν τα αναγκαία μέτρα, σύμφωνα με την ισχύουσα νομοθεσία περί προστασίας δεδομένων, για να διασφαλίσουν ότι: α) η επεξεργασία δεδομένων προσωπικού χαρακτήρα για τους σκοπούς των άρθρων 23, 24 και 25 περιορίζεται στους τύπους δεδομένων που παρατίθενται στο παράρτημα I της παρούσας οδηγίας· β) τα δεδομένα προσωπικού χαρακτήρα είναι ακριβή, διατηρούνται επικαιροποιημένα και τα αιτήματα για διόρθωση ή διαγραφή εξετάζονται χωρίς αδικαιολόγητη καθυστέρηση· και γ) θεσπίζεται χρονικό όριο για την αποθήκευση των δεδομένων προσωπικού χαρακτήρα. Τα κράτη μέλη λαμβάνουν τα αναγκαία μέτρα για να διασφαλίσουν ότι τα δεδομένα προσωπικού χαρακτήρα που υποβάλλονται σε επεξεργασία βάσει της παρούσας οδηγίας χρησιμοποιούνται μόνο για τους εξής σκοπούς: α) ταυτοποίηση των υπόπτων για παράβαση με σκοπό την επιβολή της υποχρέωσης καταβολής οδικών τελών εντός του πεδίου εφαρμογής του άρθρου 5 παράγραφος 8· β) εξασφάλιση της συμμόρφωσης του φορέα χρέωσης διοδίων όσον αφορά τις υποχρεώσεις του έναντι των φορολογικών αρχών εντός του πεδίου εφαρμογής του άρθρο 5 παράγραφος 9· και γ) ταυτοποίηση του οχήματος και του ιδιοκτήτη ή του κατόχου του οχήματος για το οποίο έχει διαπιστωθεί μη καταβολή οδικού τέλους εντός του πεδίου εφαρμογής των άρθρων 23 και 24. α) ταυτοποίηση των υπόπτων για παράβαση με σκοπό την επιβολή της υποχρέωσης καταβολής οδικών τελών εντός του πεδίου εφαρμογής του άρθρου 5 παράγραφος 8· β) εξασφάλιση της συμμόρφωσης του φορέα χρέωσης διοδίων όσον αφορά τις υποχρεώσεις του έναντι των φορολογικών αρχών εντός του πεδίου εφαρμογής του άρθρο 5 παράγραφος 9· και γ) ταυτοποίηση του οχήματος και του ιδιοκτήτη ή του κατόχου του οχήματος για το οποίο έχει διαπιστωθεί μη καταβολή οδικού τέλους εντός του πεδίου εφαρμογής των άρθρων 23 και 24.α) ταυτοποίηση των υπόπτων για παράβαση με σκοπό την επιβολή της υποχρέωσης καταβολής οδικών τελών εντός του πεδίου εφαρμογής του άρθρου 5 παράγραφος 8·β) εξασφάλιση της συμμόρφωσης του φορέα χρέωσης διοδίων όσον αφορά τις υποχρεώσεις του έναντι των φορολογικών αρχών εντός του πεδίου εφαρμογής του άρθρο 5 παράγραφος 9· καιγ) ταυτοποίηση του οχήματος και του ιδιοκτήτη ή του κατόχου του οχήματος για το οποίο έχει διαπιστωθεί μη καταβολή οδικού τέλους εντός του πεδίου εφαρμογής των άρθρων 23 και 24. Τα κράτη μέλη λαμβάνουν επίσης όλα τα αναγκαία μέτρα για να διασφαλίσουν ότι τα υποκείμενα των δεδομένων έχουν τα ίδια δικαιώματα στις πληροφορίες, την πρόσβαση, τη διόρθωση, τη διαγραφή και τον περιορισμό της επεξεργασίας, και την υποβολή καταγγελίας σε εποπτική αρχή προστασίας δεδομένων, την αποζημίωση και την πραγματική δικαστική προσφυγή που προβλέπει ο κανονισμός (ΕΕ) 2016/679 ή, κατά περίπτωση, η οδηγία (ΕΕ) 2016/680. 3. Το παρόν άρθρο δεν θίγει τη δυνατότητα των κρατών μελών να περιορίζουν την έκταση των υποχρεώσεων και των δικαιωμάτων που προβλέπονται σε ορισμένες διατάξεις του κανονισμού (ΕΕ) 2016/679 σύμφωνα με το άρθρο 23 του εν λόγω κανονισμού για τους σκοπούς που προβλέπονται στην πρώτη παράγραφο του εν λόγω άρθρου. 4. Κάθε ενδιαφερόμενος έχει το δικαίωμα να πληροφορηθεί, χωρίς αδικαιολόγητες καθυστερήσεις, ποια δεδομένα προσωπικού χαρακτήρα καταχωρισμένα στο κράτος μέλος ταξινόμησης διαβιβάσθηκαν στο κράτος μέλος στο έδαφος του οποίου δεν καταβλήθηκε οδικό τέλος, καθώς και την ημερομηνία της αίτησης αναζήτησης και την αρμόδια αρχή του κράτους μέλους στο έδαφος του οποίου δεν καταβλήθηκε οδικό τέλος. ΚΕΦΑΛΑΙΟ IX ΤΕΛΙΚΕΣ ΔΙΑΤΑΞΕΙΣ Άρθρο 28 Έκθεση 1. Έως τις 19 Απριλίου 2023, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή και τις επιπτώσεις της παρούσας οδηγίας, ιδίως όσον αφορά την πρόοδο και την ανάπτυξη της ΕΥΤ, καθώς και την αποτελεσματικότητα και την αποδοτικότητα του μηχανισμού για την ανταλλαγή δεδομένων στο πλαίσιο της διερεύνησης συμβάντων μη καταβολής οδικών τελών. Στην έκθεση αναλύονται ειδικότερα τα εξής: α) ο αντίκτυπος του άρθρου 5 παράγραφοι 1 και 2 στην ανάπτυξη της ΕΥΤ, με ιδιαίτερη έμφαση στη διαθεσιμότητα της υπηρεσίας σε μικρές ή περιφερειακές περιοχές ΕΥΤ· β) η αποτελεσματικότητα των άρθρων 23, 24 και 25 ως προς τη μείωση των περιπτώσεων μη καταβολής οδικών τελών στην Ένωση· και γ) η πρόοδος που σημειώθηκε στις πτυχές διαλειτουργικότητας μεταξύ συστημάτων τηλεδιοδίων με τη χρήση τεχνολογίας εντοπισμού θέσης μέσω δορυφόρου και μικροκυμάτων 5,8 GHz. 2. Όπου ενδείκνυται, η έκθεση συνοδεύεται από πρόταση προς το Ευρωπαϊκό Κοινοβούλιο και το Συμβούλιο για την περαιτέρω αναθεώρηση της παρούσας οδηγίας, όσον αφορά κυρίως τα ακόλουθα στοιχεία: α) λήψη πρόσθετων μέτρων για την εξασφάλιση της διαθεσιμότητας ΕΥΤ σε όλες τις περιοχές ΕΥΤ, συμπεριλαμβανομένων των μικρών και περιφερειακών περιοχών ΕΥΤ· β) λήψη μέτρων για να διευκολυνθεί περισσότερο η διασυνοριακή επιβολή της υποχρέωσης καταβολής οδικών τελών στην Ένωση, συμπεριλαμβανομένων ρυθμίσεων αμοιβαίας συνδρομής· και γ) επέκταση των διατάξεων που διευκολύνουν τη διασυνοριακή επιβολή του νόμου σε ζώνες χαμηλών εκπομπών, ζώνες περιορισμένης πρόσβασης ή άλλα συστήματα ρύθμισης της πρόσβασης των οχημάτων στις πόλεις. Άρθρο 29 Κατ' εξουσιοδότηση πράξεις Ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 30 για την επικαιροποίηση του παραρτήματος I με σκοπό να λαμβάνονται υπόψη τυχόν σχετικές τροποποιήσεις των αποφάσεων 2008/615/ΔΕΥ και 2008/616/ΔΕΥ του Συμβουλίου ή εφόσον απαιτείται από άλλες σχετικές νομικές πράξεις της Ένωσης. Άρθρο 30 Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει κατ' εξουσιοδότηση πράξεις υπό τους όρους του παρόντος άρθρου. 2. Η προβλεπόμενη στο άρθρο 8 παράγραφος 5, στο άρθρο 10 παράγραφος 3, στο άρθρο 15 παράγραφοι 4 και5, στο άρθρο 19 παράγραφος 5 και στο άρθρο 29 εξουσία έκδοσης κατ' εξουσιοδότηση πράξεων ανατίθεται στην Επιτροπή για περίοδο πέντε ετών από τις 18 Απριλίου 2019. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η εξουσιοδότηση ανανεώνεται σιωπηρά για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου. 3. Η εξουσιοδότηση που προβλέπεται στο άρθρο 8 παράγραφος 5, στο άρθρο 10 παράγραφος 3, στο άρθρο 15 παράγραφοι 4 και 5, στο άρθρο 19 παράγραφος 5 και στο άρθρο 29 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης τερματίζει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ' εξουσιοδότηση πράξεων που ισχύουν ήδη. 4. Πριν από την έκδοση μιας κατ' εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου. 5. Μόλις εκδώσει μια κατ' εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 6. Η κατ' εξουσιοδότηση πράξη που εκδίδεται δυνάμει του άρθρου 8 παράγραφος 5, του άρθρου 10 παράγραφος 3, του άρθρου 15 παράγραφοι 4 και 5, του άρθρου 19 παράγραφος 5 και του άρθρου 29 τίθεται σε ισχύ εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή από το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου. Άρθρο 31 Διαδικασία επιτροπής 1. Η Επιτροπή επικουρείται από την επιτροπή τηλεδιοδίων. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. 2. Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Εάν η επιτροπή δεν διατυπώσει γνώμη, η Επιτροπή δεν εκδίδει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011. Άρθρο 32 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, έως τις 19 Οκτωβρίου 2021, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με τα άρθρα 1 έως 27 και τα παραρτήματα I και II. Κοινοποιούν αμέσως στην Επιτροπή το κείμενο των εν λόγω διατάξεων. Θέτουν σε εφαρμογή τις διατάξεις αυτές από τις 19 Οκτωβρίου 2021. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι εν λόγω διατάξεις περιλαμβάνουν επίσης δήλωση που διευκρινίζει ότι οι παραπομπές στην οδηγία που καταργείται από την παρούσα οδηγία, οι οποίες περιέχονται στις ισχύουσες νομοθετικές, κανονιστικές και διοικητικές διατάξεις, θεωρούνται ότι γίνονται στην παρούσα οδηγία. Ο τρόπος πραγματοποίησης αυτής της παραπομπής και η διατύπωση αυτής της δήλωσης καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 33 Κατάργηση Η οδηγία 2004/52/ΕΚ καταργείται από τις 20 Οκτωβρίου 2021, με την επιφύλαξη των υποχρεώσεων των κρατών μελών όσον αφορά την προθεσμία μεταφοράς στο εθνικό δίκαιο της οδηγίας που εμφαίνεται στο παράρτημα III μέρος B. Οι παραπομπές στην καταργούμενη οδηγία νοούνται ως παραπομπές στην παρούσα οδηγία και διαβάζονται σύμφωνα με τον πίνακα αντιστοιχίας που ορίζεται στο παράρτημα IV. Άρθρο 34 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 35 Αποδέκτες Η παρούσα οδηγία απευθύνεται στα κράτη μέλη. Βρυξέλλες, 19 Μαρτίου 2019. Για το Ευρωπαϊκό Κοινοβούλιο Ο Πρόεδρος A. TAJANI Για το Συμβούλιο Ο Πρόεδρος G. CIAMBA